Zmenený a doplnený návrh NARIADENIE EURÓPSKEHO PARLAMENTU A RADY o Európskom fonde pre námorníctvo a rybárstvo, ktorým sa zrušuje nariadenie Rady (ES) č. 1198/2006, nariadenie Rady (ES) č. 861/2006 a nariadenie Rady (EÚ) č. XXX/2011 o integrovanej námornej politike /* COM/2013/0245 final - 2011/0380 (COD) */





DÔVODOVÁ SPRÁVA 1. KONTEXT NÁVRHU Komisia 2. decembra 2011 prijala návrh „NARIADENIA EURÓPSKEHO PARLAMENTU A RADY o Európskom fonde pre námorníctvo a rybárstvo, [ktorým sa zrušuje nariadenie Rady (ES) č. 1198/2006, nariadenie Rady (ES) č. 861/2006 a nariadenie Rady (EÚ) č. XXX/2011 o integrovanej námornej politike]” (EFNR). Komisia 6. októbra 2011 predložila návrh nariadenia, ktorým sa stanovujú spoločné ustanovenia o Európskom fonde regionálneho rozvoja (EFRR), Európskom sociálnom fonde (ESF), Kohéznom fonde (KF), Európskom poľnohospodárskom fonde pre rozvoj vidieka (EPFRV) a Európskom fonde pre námorníctvo a rybárstvo (EFNR) a všeobecné ustanovenia o fondoch kohéznej politiky (KOM(2011) 615 v konečnom znení). Pôvodný návrh nariadenia o EFNR, ktorý predložila Komisia, zosúladil systém riadenia a kontroly EFNR s úpravami navrhovanými ohľadom EPFRV. Tento návrh vyplýva najmä z dôvodu, že EPFRV a EFNR sú často riadené rovnakými orgánmi a že zosúladené úpravy ohľadom týchto dvoch fondov by pre nich boli prínosom. Počas skúmania návrhu o EFNR v rámci pracovnej skupiny pre rybolov v Rade niektoré členské štáty vyjadrili výhrady, pokiaľ ide o prechod na systém riadenia a kontroly a finančného hospodárenia navrhovaný Komisiou. V predchádzajúcom (2000 – 2006) a súčasnom (2007 – 2013) programovom období sa systém plnenia EFNR zosúladil s úpravami stanovenými v rámci politiky súdržnosti a členské štáty sa domnievajú, že by sa mal zabezpečiť čo najvyšší stupeň kontinuity. Vyjadrili názor, že ak sa bude pokračovať v týchto opatreniach, bude možné čo najlepšie využiť skúsenosti vnútroštátnych orgánov v súčasnosti zapojených do riadenia finančných prostriedkov EÚ prideleným na rybárstvo. Hoci väčšina členských štátov uviedla, že uprednostňujú zosúladenie EFNR so systémom plnenia kohéznej politiky, zároveň zdôraznili potrebu zohľadniť zásadu proporcionality (nariadenie o spoločných ustanoveniach, článok 4 ods. 5). Operačné programy v sektore rybolovu sú vo väčšine prípadov menšie než programy politiky súdržnosti a zároveň majú osobitné vlastnosti, aby sa zabezpečilo, že EFNR prispieva k reforme spoločnej rybárskej politiky. Komisia s cieľom uľahčiť rokovania prebiehajúce v Rade a Európskom parlamente navrhuje súbežnú zmenu svojho návrhu nariadenia o spoločných ustanoveniach a nariadenia o EFNR, aby sa zaistila jednoduchá a plynulá integrácia EFNR do už existujúceho súboru pravidiel politiky súdržnosti. Dôsledné zosúladenie systémov plnenia EFNR so systémami plnenia navrhovanými ohľadom politiky súdržnosti prispejú k harmonizácii a jednotnosti predpisov vo všetkých týchto fondoch (EFRR, ESF, KF a EFNR). Návrh sa opiera o skúsenosti dosiahnuté v predchádzajúcich programových obdobiach a umožňuje hladký prechod z jedného programového obdobia do druhého. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIA VPLYVU Návrhom zmeny nariadenia o spoločných ustanoveniach a nariadenia o EFNR, ktorý predložila Komisia, predchádzali hĺbkové diskusie o spôsoboch plnenia EFNR v rámci pracovnej skupiny Rady pre rybolov a bilaterálnych rozhovorov s jednotlivými členskými štátmi. Pokiaľ ide o pôvodné legislatívne návrhy, uskutočnilo sa posúdenie vplyvu. 3. PRÁVNE PRVKY NÁVRHU Návrh zahŕňa súbežnú zmenu návrhov nariadenia o spoločných ustanoveniach a nariadenia o EFNR: • EFNR sa zahŕňa do príslušných ustanovení nariadenia o spoločných ustanoveniach, ktoré sa pôvodne týkali výhradne politiky súdržnosti, a to rozšírením nariadenia o spoločných ustanoveniach o štvrtú časť týkajúcu sa politiky súdržnosti a EFNR, • Príslušné ustanovenia (ktoré zodpovedajú spôsobom plnenia EPFRV alebo sa prekrývajú s článkami nariadenia o spoločných ustanoveniach v zmenenom znení) sa z nariadenia o EFNR vypúšťajú a v prípade potreby sa doň dopĺňajú náležité odkazy na nariadenie o spoločných ustanoveniach. Odôvodnenia a definície sa zosúlaďujú s úpravami článkov a so zmenou štruktúry nariadení. Terminológia použitá v novej štvrtej časti sa prispôsobuje, aby zohľadnila špecifiká EFNR, a v určitých prípadoch sa objasňuje, že pravidlami pre jednotlivé fondy v rámci EFNR sa môžu stanovovať doplňujúce pravidlá. 4. VPLYV NA ROZPOČET Zmenený návrh nebude mať nijaký vplyv na rozpočet. Dostupnosť nových údajov a makroekonomických prognóz, ako aj pristúpenie Chorvátskej republiky však vedú k zmenám štruktúry prostriedkov EFNR. Tieto zmeny nemajú vplyv na prebiehajúce rokovania o nariadení o VFR a nariadení o rozpočtových pravidlách. 5. ZHRNUTIE ZMIEN Pokiaľ ide o nariadenie o EFNR, zmena sa týka odôvodnení 86, 89, 101, 103, 104 a vypúšťajú sa odôvodnenia 91, 93, 94 a 97. Menia sa články 3, 12, 14, 20, 24, 25, 28, 33, 37, 38, 39, 45, 46, 54, 56, 61, 62, 63, 64, 67, 75, 78, 92, 94, 95, 102, 103, 105, 108, 117, 118, 119, 120, 122, 126, 128, 129, 131, 132, 133, 134, 135, 136, 137, 138, 139, 140, 141, 142, 143, 144, 145, 146, 147, 148, 149, 150, 151, 152, 153, 154 a vypúšťajú sa články 96, 97, 98, 99, 100, 101, 104, 106, 107, 109, 110, 111, 112, 113, 114, 115, 116, 121, 123, 124, 125, 127 a 130. Pokiaľ ide o nariadenie o spoločných ustanoveniach, zmena sa týka odôvodnení 3, 75, 78, 80, 84 a 87. Zavádzajú sa v ňom aj zmeny článkov 1 a 3, aby sa jasne stanovila uplatniteľnosť jednotlivých častí nariadenia o spoločných ustanoveniach, pokiaľ ide o každý fond (EFRR, ESF, KF, EFNR a EPFRV). Zmena si vyžiadala miernu úpravu definícií uvedených v článku 2 ods. 5, 7, 25 a 26, aby sa odkazy na tretiu časť nahradili odkazmi na štvrtú časť. Menia sa články 55 ods. 7, 64 ods. 6, 74 ods. 1, 112 ods. 3, 113 ods. 5, 114 ods. 3 písm. b) a g), 117 ods. 4, 120, 121 ods. 1, 124, 126 ods. 4, 128, 130 ods. 1, 131 ods. 1, 133 ods. 1, 134 ods. 1, 135, 136, 137 a 140 ods. 1. 2011/0380 (COD) Zmenený a doplnený návrh NARIADENIE EURÓPSKEHO PARLAMENTU A RADY o Európskom fonde pre námorníctvo a rybárstvo, ktorým sa zrušuje nariadenie Rady (ES) č. 1198/2006, nariadenie Rady (ES) č. 861/2006 a nariadenie Rady (EÚ) č. XXX/2011 o integrovanej námornej politike EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 42, článok 43 ods. 2, článok 91 ods. 1, článok 100 ods. 2, článok 173 ods. 3, článok 175, článok 188, článok 192 ods. 1, článok 194 ods. 2 a článok 195 ods. 2, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[1], so zreteľom na stanovisko Výboru regiónov[2], konajúc v súlade s riadnym legislatívnym postupom, keďže: (1) V oznámení Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Reforma spoločnej rybárskej politiky (ďalej len Oznámenie o SRP) sa sformulovali možné úlohy, ciele a zameranie spoločnej rybárskej politiky (ďalej len SRP) po roku 2013. Na základe diskusie o tomto oznámení by sa SRP mala reformovať s účinnosťou od 1. januára 2014. Táto reforma by mala obsahovať všetky hlavné prvky SRP vrátane jej finančných aspektov. Na dosiahnutie cieľov reformy je potrebné zrušiť nariadenie Rady (ES) č. 1198/2006 o Európskom fonde pre rybné hospodárstvo[3], nariadenie (ES) č. 861/2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybárstva a finančné opatrenia v oblasti morského práva[4], ustanovenia nariadenia (ES) č. 1290/2005 o záručnom fonde týkajúcom sa výrobkov rybárstva a akvakultúry[5], nariadenie (ES) č. 791/2007, ktorým sa zavádza program kompenzácie dodatočných nákladov vzniknutých pri uvádzaní určitých výrobkov rybolovu z Azor, Madeiry, Kanárskych ostrovov, Francúzskej Guyany a Réunionu na trh v dôsledku odľahlosti týchto regiónov[6] a nahradiť ich novým nariadením o Európskom fonde pre námorníctvo a rybárstvo (EFNR). Vzhľadom na to, že všetky otázky súvisiace s európskymi oceánmi a morami sú navzájom prepojené, nové nariadenie by malo podporiť aj ďalší rozvoj integrovanej námornej politiky (INP) zahrnutý [v nariadení Európskeho parlamentu a Rady, ktorým sa zriaďuje program na podporu ďalšieho rozvoja integrovanej námornej politiky]. (2) Rozsah pôsobnosti EFNR by mal obsahovať podporu SRP, čo obsahuje ochranu, riadenie a využívanie morských biologických zdrojov, sladkovodných biologických zdrojov a akvakultúry a tiež spracovanie a marketing výrobkov rybárstva a akvakultúry, keď takáto činnosť prebieha na území členských štátov, alebo vo vodách Únie vrátane rybárskych plavidiel, ktoré sa plavia pod vlajkou tretích krajín alebo sú v nich registrované, alebo rybárskych plavidiel Únie, alebo občanov členských štátov bez toho, aby bola dotknutá prvotná zodpovednosť vlajkového štátu, so zreteľom na ustanovenia článku 117 dohovoru Organizácie Spojených národov o morskom práve. (3) Úspech spoločnej rybárskej politiky závisí od efektívneho systému kontrol, inšpekcií a presadzovania a tiež od spoľahlivých úplných údajov týkajúcich sa vedeckého poradenstva a účelov vykonávania a kontroly, preto by EFNR mal podporovať tieto politiky. (4) Rozsah pôsobnosti fondu EFNR by mal obsahovať podporu politike INP, ktorá obsahuje rozvoj a vykonávanie koordinovaných operácií a prijímanie rozhodnutí v súvislosti s oceánmi, morami, pobrežnými oblasťami a morskými odvetviami, ktoré dopĺňajú rôzne politiky EÚ, ktoré sa ich dotýkajú, najmä spoločnú rybársku politiku, dopravu, priemysel, územnú súdržnosť, životné prostredie, energetiku a cestovný ruch. V riadení rôznych sektorových politík v rámci úmorí Baltského mora, Severného mora, Keltského mora, Biskajského zálivu a pobrežia Pyrenejského polostrova, Stredozemného mora a Čierneho mora by mala byť zaistená jednota a integrácia. (5) Únia a členské štáty by mali v súlade so závermi Európskej rady zo 17. júna 2010, na ktorom bola prijatá stratégia Európa 2020, zabezpečiť inteligentný, udržateľný a inkluzívny rast a zároveň podporovať harmonický rozvoj Únie. Zdroje by sa mali sústrediť predovšetkým na splnenie cieľov stratégie Európa 2020 a väčším zameraním sa na výsledky by sa mala zlepšiť účinnosť. Začlenenie integrovanej námornej politiky do nového fondu EFNR by malo podporiť hlavné politické ciele stanovené v oznámení Komisie z 3. marca 2010 s názvom Európa 2020 – Stratégia na zabezpečenie inteligentného, udržateľného a inkluzívneho rastu[7] (ďalej len „stratégia Európa 2020“) a zodpovedá všeobecným cieľom zvýšiť hospodársku, sociálnu a územnú súdržnosť stanoveným v Zmluve. (6) Na zabezpečenie, aby EFNR prispel k dosiahnutiu cieľov SRP, INP a stratégie Európa 2020, je potrebné zamerať sa na obmedzený počet hlavných priorít týkajúcich sa podpory rybárstva a akvakultúry založených na inováciách a poznatkoch, presadzovania udržateľného rybárstva a akvakultúry, ktoré budú účinne využívať zdroje, a zvýšenia zamestnanosti a územnej súdržnosti využitím potenciálu rastu a pracovných miest pobrežných a vnútrozemských rybolovných spoločenstiev a podporovaním rozšírenia rybolovných činností do ostatných odvetví námorného hospodárstva. (7) Únia by sa mala vo všetkých fázach vykonávania fondu usilovať o odstránenie nerovností a o podporu rovnosti medzi mužmi a ženami, ako aj o boj proti diskriminácii na základe pohlavia, rasy alebo etnického pôvodu, náboženského vyznania alebo viery, zdravotného postihnutia, veku alebo sexuálnej orientácie. (8) Všeobecným cieľom spoločnej rybárskej politiky je zabezpečiť, aby činnosti rybolovu a akvakultúry prispievali k dlhodobo udržateľným environmentálnym podmienkam, ktoré sú potrebné pre hospodársky a sociálny rozvoj. Popritom by mala prispievať k vyššej produktivite, k dobrej životnej úrovni pre ľudí z odvetvia rybárstva, k stabilným trhom, k zabezpečeniu dostupnosti zdrojov a k tomu, aby sa ponuka tovaru dostala k spotrebiteľom za rozumné ceny. (9) Je mimoriadne dôležité lepšie začleniť environmentálne záujmy do SRP, čo by malo prispieť k dosiahnutiu cieľov environmentálnej politiky Únie a stratégie Európa 2020. Zámerom politiky SRP je také využívanie živých morských biologických zdrojov, ktorým sa obnovujú a udržujú populácie rýb na úrovni, ktorá môže zabezpečiť maximálny udržateľný výnos, a to najneskôr do roku 2015. Politika SRP by mala k rybnému hospodárstvu pristupovať preventívnym spôsobom založeným na ekosystémoch. Fond ERNRH by preto mal prispieť k bezpečnosti morského prostredia, ako je stanovené v smernici Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii)[8]. (10) Keďže ciele tohto nariadenia členské štáty nemôžu dosiahnuť v dostatočnej miere z dôvodu rozsahu a účinkov operácií, ktoré sa majú financovať v rámci operačných programov, a z dôvodu štrukturálnych problémov vo vývoji rybárstva a námorníctva a pre obmedzené finančné zdroje členských štátov, preto je tieto ciele možno lepšie dosiahnuť na úrovni Únie zabezpečením viacročnej finančnej pomoci zameranej na príslušné priority, Únia môže prijať opatrenia v súlade so zásadou subsidiarity podľa článku 5 ods. 3 Zmluvy o Európskej únii. V súlade s princípom proporcionality stanoveným v článku 5 ods. 4 tejto zmluvy sa toto nariadenie neuplatňuje nad rámec toho, čo je potrebné na dosiahnutie tohto cieľa. (11) Financovanie výdavkov spoločnej rybárskej politiky a integrovanej námornej politiky z jedného fondu, do fondu EFNR, by malo uspokojiť potrebu zjednodušenia a posilnenia integrácie obidvoch politík. Rozšírenie spoločného hospodárenia na spoločné trhové organizácie vrátane kompenzácie pre najvzdialenejšie regióny, kontrolná činnosť a činnosti zbierania údajov by mali ďalej prispievať k zjednodušeniu a zníženiu administratívnej záťaže pre Komisiu aj pre členské štáty a mali by dosiahnuť väčšiu súdržnosť a účinnosť poskytovanej podpory. (12) Z rozpočtu Únie by sa mali financovať výdavky spoločnej rybárskej politiky a integrovanej námornej politiky z jedného fondu, EFNR, a to buď priamo, alebo v rámci spoločného hospodárenia s členskými štátmi. Spoločné hospodárenie s členskými štátmi sa nemá využívať len v prípade opatrení na podporu rybárstva, akvakultúry a miestneho rozvoja pomocou spoločenstiev, ale aj v prípade spoločných organizácií trhu a kompenzácie pre najvzdialenejšie regióny, kontrolnej činnosti a zbierania údajov. Priame hospodárenie by sa malo využívať v prípade vedeckého poradenstva, dobrovoľných príspevkov regionálnym organizáciám na riadenie rybárstva, poradných rád a operácií na vykonávanie integrovanej námornej politiky. Je potrebné vymedziť druhy opatrení, ktoré sa môžu financovať z fondu EFNR. (13) Je potrebné rozlišovať medzi kategóriami kontrolných opatrení a opatrení na presadzovanie, ktoré sú spolufinancované v rámci spoločného hospodárenia, a kategóriami opatrení, ktoré sú financované v rámci priameho hospodárenia. Je nevyhnutné vymedziť prostriedky, ktoré sa majú vyčleniť na kontrolu v rámci spoločného hospodárenia. (14) Podľa článkov 50 a 51 [nariadenia o spoločnej rybárskej politike] (ďalej len „nariadenie o SRP“) by finančná pomoc Únie v rámci fondu EFNR mala byť podmienená dodržiavaním predpisov zo strany členských štátov, ako aj dodržiavaním predpisov o SRP zo strany prevádzkovateľov. Zámerom tejto podmienenosti je vyjadriť úlohu Únie zabezpečiť vo verejnom záujme ochranu morských biologických zdrojov v rámci SRP, ako je stanovené v článku 3 ZFEÚ. (15) Dosiahnutie cieľov SRP by sa narušilo, ak by finančná pomoc Únie v rámci fondu EFNR bola poskytovaná prevádzkovateľom, ktorí ex ante nedodržiavajú požiadavky týkajúce sa verejného záujmu chrániť morské biologické zdroje. Preto by mali byť prípustní len takí prevádzkovatelia, ktorí sa v určenej časovej lehote pred podaním žiadosti o pomoc nezúčastňovali na prevádzkovaní, riadení alebo vlastníctve rybárskych plavidiel evidovaných v zozname Únie plavidiel vykonávajúcich nezákonný, nenahlásený a neregulovaný rybolov, ako je uvedené v článku 40 ods. 3 nariadenia Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999[9], a ktorí sa nedopustili závažného porušenia predpisov podľa nariadenia (ES) č. 1005/2008 alebo článku 90 ods. 1 nariadenia (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006[10], alebo iných prípadov porušenia pravidiel SRP, ktoré osobitne ohrozujú udržateľnosť príslušných zásob rýb a predstavujú vážne ohrozenie udržateľné využívanie živých morských biologických zdrojov obnovujúce a udržujúce populácie zbieraných druhov nad úrovňou, ktorá je schopná vyprodukovať maximálny udržateľný výnos (ďalej len MSY). (16) Príjemcovia by navyše mali pokračovať v dodržiavaní požiadaviek týkajúcich sa verejného záujmu ochrany morských biologických zdrojov aj po podaní žiadosti o pomoc, počas celého obdobia vykonávania operácie a v prípade určitých typov operácií aj počas určitého obdobia po poslednej platbe. Podpora vyplatená príjemcom alebo podpora, ktorú si ponechali príjemcovia, ktorí nedodržiavajú požiadavky týkajúce sa verejného záujmu ochrany morských biologických zdrojov, by mohla byť spojená s páchanými porušeniami, čo by mohlo ohroziť dosiahnutie cieľov politiky SRP. (17) Dôsledky stanovené pre prípad nedodržania podmienok oprávnenosti by sa mali uplatňovať, keď príjemcovia porušia pravidlá SRP. Na určenie výšky neoprávnených výdavkov by sa mali zohľadniť: závažnosť nedodržania pravidiel SRP zo strany príjemcu, hospodárska výhoda získaná z nedodržania pravidiel SRP alebo význam príspevku z fondu EFNR pre hospodársku činnosť príjemcu. (18) Dosiahnutie cieľov SRP by sa narušilo aj vtedy, ak by finančná pomoc Únie v rámci fondu EFNR bola vyplatená členským štátom, ktoré nedodržiavajú svoje povinnosti vyplývajúce z pravidiel SRP v súvislosti s verejným záujmom ochrany morských biologických zdrojov, ako napr. zber údajov a plnenie kontrolných povinností. Okrem toho, ak by sa nedodržiavali tieto povinnosti, existuje riziko, že členské štáty neodhalia neprípustných príjemcov alebo neoprávnené operácie. (19) Ako preventívne opatrenie na zabránenie vykonávaniu neoprávnených platieb a tiež s cieľom motivovať členské štáty, aby dodržiavali pravidlá SRP alebo aby požadovali dodržiavanie od príjemcov, by sa mali využívať možnosti prerušenia lehoty na platbu alebo pozastavenia platieb. S cieľom dodržať zásadu proporcionality, finančné opravy, ktoré majú konečné a nezrušiteľné dôsledky, by sa mali uplatniť len na výdavky priamo spojené s operáciami, počas ktorých sa nedodržali pravidlá SRP. (20) Na zlepšenie koordinácie a na harmonizáciu plnenia fondov poskytujúcich podporu v rámci politiky súdržnosti [Európskeho fondu pre regionálny rozvoj (EFRR), Európskeho sociálneho fondu (ESF) a Kohézneho fondu (KF)] spoločne s fondmi pre rozvoj vidieka [Európskeho poľnohospodárskeho fondu pre rozvoj vidieka (EPFRV)] a v prípade námorného odvetvia a rybárstva Európskeho fondu pre námorníctvo a rybárstvo (EFNR) boli pre všetky tieto fondy zahrnuté do spoločného strategického rámca v [nariadení (EÚ) č. […], ktorým sa stanovujú spoločné ustanovenia], vytvorené spoločné ustanovenia[11]. EFNR z dôvodu špecifík SRP a INP obsahuje okrem tohto nariadenia aj osobitné ustanovenia. (21) So zreteľom na veľkosť budúceho fondu EFNR a na zásadu proporcionality sa ustanovenia týkajúce sa strategického plánovania odchyľujú od nariadenia [o spoločných ustanoveniach] a konzultácie so zainteresovanými stranami sa odteraz budú konať najmenej dvakrát v priebehu programového obdobia, ale nie povinne každý rok, keďže by to pre Komisiu a členské štáty predstavovalo neprimeranú administratívnu a finančnú záťaž. (22) Činnosť Únie by mala dopĺňať činnosť členských štátov alebo by k nej mala prispievať. Na zabezpečenie výraznej pridanej hodnoty by sa partnerstvo medzi Komisiou a členskými štátmi malo posilniť prostredníctvom dohôd o účasti rôznych druhov partnerov, pričom sa v plnej miere zohľadnia inštitucionálne právomoci členských štátov. Osobitná pozornosť by sa mala venovať zaisteniu primeraného zastúpenia žien a menšinových skupín. Takéto partnerstvo sa týka regionálnych, miestnych a ostatných verejných orgánov, ako aj iných vhodných orgánov vrátane tých, ktoré sú zodpovedné za ochranu životného prostredia a za podporu rovnosti medzi ženami a mužmi, hospodárskych a sociálnych partnerov a iných príslušných orgánov. Dotknutí partneri by sa mali podieľať na príprave partnerských zmlúv a tiež na príprave, vykonávaní, monitorovaní a hodnotení programovania. (23) V súlade so zásadou proporcionality sa prostriedky, ktoré Komisia a členské štáty použijú, môžu líšiť v závislosti od celkovej sumy verejných výdavkov pridelenej na operačný program. Takéto odchýlky by sa mali uplatňovať predovšetkým na prostriedky použité na hodnotenie, na kontrolu a na podávanie správ o vykonávaní operačných programov. (24) Komisia by mala vypracovať ročné rozčlenenie dostupných viazaných rozpočtových prostriedkov podľa členských štátov na základe objektívnych a transparentných kritérií, tieto kritériá by mali obsahovať predchádzajúce prostriedky pridelené podľa nariadenia Rady (ES) č. 1198/2006a predchádzajúcu spotrebu podľa nariadenia Rady (ES) č. 861/2006. (25) Splnenie určitých podmienok ex ante je v rámci SRP mimoriadne dôležité, najmä pokiaľ ide o predloženie viacročného národného strategického plánu pre akvakultúru a osvedčenú administratívnu kapacitu na splnenie požiadaviek na údaje pre rybárstvo a na presadzovanie vykonávania európskeho systému kontrol, inšpekcií a presadzovania. (26) V súlade s cieľom zjednodušenia by všetky činnosti fondu EFNR, ktoré patria pod spoločné hospodárenie, vrátane kontroly a zberu údajov mali mať formu jedného operačného programu na členský štát v súlade s jeho vnútroštátnou štruktúrou. Programovanie sa vzťahuje na obdobie od 1. januára 2014 do 31. decembra 2020. Každý členský štát vypracuje jeden operačný program. V každom programe sa určí stratégia na splnenie cieľov týkajúcich sa priorít Únie pre EFNR a výber opatrení. Programovanie by malo byť v súlade s prioritami Únie, pričom by sa zároveň malo prispôsobiť národným podmienkam a dopĺňať ďalšie politiky Únie, najmä politiku rozvoja vidieka a politiku súdržnosti. (27) Členské štáty by v čo najväčšej možnej miere mali využiť možnosť, ktorú poskytuje [nariadenie (EÚ) č. [...], ktorým sa stanovujú spoločné ustanovenia], využiť jednorazové platby a zjednodušené formy grantu, aby prispeli k dosiahnutiu cieľa zjednodušiť vykonávanie fondu EFNR a znížili náklady na kontrolu a mieru výskytu chýb. (28) Členské štáty by na účely presadzovania povinností kontroly v rámci SRP mali v súlade prioritami Únie prijatými Komisiou pre túto konkrétnu oblasť politiky vypracovať časť operačného programu o kontrole. Na to, aby sa operačný program prispôsobil vyvíjajúcim sa potrebám kontroly a presadzovania, môže sa časť operačného programu o kontrole pravidelne preskúmavať na základe zmien priorít Únie v politike kontroly a presadzovania v rámci SRP. Tieto zmeny a doplnenia by mala schvaľovať Komisia. (29) Na udržanie flexibility programovania činností v oblasti kontroly by preskúmanie časti operačného programu týkajúcej sa kontroly malo byť predmetom zjednodušeného postupu. (30) Členské štáty by mali v súlade s viacročným programom Únie vypracovať časť operačného programu o zbere údajov. Na prispôsobenie sa špecifickým potrebám zberu údajov by členské štáty mali vypracovať ročný pracovný plán, ktorý by sa mal pod vedením Komisie každoročne prispôsobovať a mal by podliehať schváleniu Komisie. (31) Na zvýšenie konkurencieschopnosti a hospodárskej výkonnosti rybolovných činností je dôležité povzbudzovať inovácie a podnikanie. EFNR by preto mal podporovať inovatívne činnosti a rozvoj podnikania. (32) Na zvýšenie konkurencieschopnosti a hospodárskej výkonnosti rybolovných a námorných činností sú dôležité aj investície do ľudského kapitálu. EFNR by preto mal podporovať celoživotné vzdelávanie, spoluprácu medzi vedcami a rybármi stimulujúcu šírenie vedomostí a tiež to, aby poradenské služby pomohli zlepšiť celkovú výkonnosť a konkurencieschopnosť prevádzkovateľov. (33) EFNR by mal so zreteľom na význam úlohy, ktorú zohrávajú partneri samostatných rybárov v maloobjemovom pobrežnom rybolove, podporovať ich odbornú prípravu a vzájomnú spoluprácu, čo by pomohlo ich profesionálnemu rozvoju a poskytlo by im to prostriedky na to, aby mohli lepšie plniť pridružené úlohy, ktoré tradične vykonávajú. (34) EFNR by mal so zreteľom na slabé zastúpenie malých pobrežných rybárov v sociálnom dialógu podporovať organizácie presadzujúce takýto dialóg v príslušných fórach. (35) EFNR by mal so zreteľom na potenciál, ktorý diverzifikácia poskytuje malým pobrežným rybárom, a ich kľúčovú úlohu v pobrežných spoločenstvách podporovať diverzifikáciu prostredníctvom financovania začínajúcich podnikov a investícií určených na dodatočné vybavenie ich plavidiel, a to popri náležitej odbornej príprave potrebnej na získanie odborných zručností v príslušnej oblasti mimo rybolovných činností. (36) EFNR by mal s cieľom uspokojiť zdravotné a bezpečnostné potreby na palube podporovať investície do bezpečnosti a hygieny na palube. (37) V dôsledku zriadenia systémov prevoditeľných rybolovných povolení stanovených v článku 27 nariadenia o SRP a na podporu členských štátov pri vykonávaní týchto nových systémov by EFNR mal poskytovať podporu vo forme budovania kapacít a výmeny osvedčených postupov. (38) Zavedenie systémov prevoditeľných rybolovných povolení by malo zvýšiť konkurencieschopnosť odvetvia. V dôsledku toho môže vzniknúť potreba nových profesionálnych možností mimo rybolovné činnosti. EFNR by preto mal podporiť diverzifikáciu a tvorbu pracovných miest v rybárskych spoločenstvách predovšetkým prostredníctvom podpory začínajúcich podnikov a preradením plavidiel určených na námornú činnosť na iné účely ako na rybolov malých pobrežných rybárskych plavidiel. Toto posledné opatrenie sa zdá byť vhodné, keďže malé pobrežné rybárske plavidlá nie sú zahrnuté v systémoch prevoditeľných rybolovných povolení. (39) Cieľom spoločnej rybárskej politiky je zabezpečiť udržateľné využívanie zásob rýb. Nadmerná kapacita bola identifikovaná ako hlavný stimul nadmerného rybolovu. Preto je mimoriadne dôležité prispôsobiť rybársku flotilu Únie dostupným zdrojom. Odstránenie nadmernej kapacity prostredníctvom verejnej pomoci, ako napríklad dočasné alebo trvalé ukončenie a šrotovacie režimy, sa ukázalo ako neúčinné. EFNR bude preto podporovať vytváranie a riadenie systémov prevoditeľných rybolovných povolení s cieľom znížiť nadmernú kapacitu a zvýšiť hospodársku výkonnosť a výnosnosť príslušných prevádzkovateľov. Keďže nadmerná kapacita je jedným z hlavných stimulov nadmerného rybolovu, musia sa prijať opatrenia na prispôsobenie rybárskej flotily Únie dostupným zdrojom; v tejto súvislosti by EFNR mal podporiť zriadenie, úpravu a riadenie systémov prevoditeľných rybolovných povolení, ktoré sa zaviedli spolu s politikou SRP, ako nástroj riadenia na zníženie nadmernej kapacity. (40) Je mimoriadne dôležité lepšie začleniť environmentálne otázky do EFNR a podporovať vykonávanie opatrení na ochranu v rámci SRP, musia sa však pritom zohľadniť rozdielne podmienky vo vodách Únie. Na tento účel je nevyhnutné vyvinúť regionalizovaný prístup k opatreniam na ochranu. EFNR by mal podporovať aj zníženie dosahu rybárstva na morské prostredie, a to najmä prostredníctvom podpory ekologických inovácií, selektívnejšieho vybavenia a zariadenia a prostredníctvom opatrení zameraných na ochranu a obnovu morskej biodiverzity a ekosystémov a služieb, ktoré poskytujú, v súlade so stratégiou biodiverzity EÚ do roku 2020. V súlade so zákazom odvrhovania úlovkov, ktorý sa zaviedol v politike SRP, by EFNR mal podporovať investície na palube, aby sa čo najlepšie využili nechcené vylovené ryby a zhodnotili ich nevyužité časti. So zreteľom na nedostatok zdrojov a s cieľom maximalizovať hodnotu vylovených rýb by EFNR podporovať aj investície na palube zamerané pridanie komerčnej hodnoty vylovených rýb. (41) EFNR by mal so zreteľom na význam rybárskych prístavov, vykládkových miest a prístreškov podporovať náležité investície predovšetkým do zvýšenia energetickej účinnosti, ochrany životného prostredia, kvality vykladaného tovaru a bezpečnostných a pracovných podmienok. Pre Úniu je veľmi dôležité, aby sa dosiahla udržateľná rovnováha medzi sladkovodnými zdrojmi a ich využívaním; preto by príslušné ustanovenia mali s primeraným ohľadom na environmentálny dosah podporiť vnútrozemský rybolov, pričom musí byť súčasne zabezpečené zachovanie hospodárskej životaschopnosti týchto odvetví. (42) EFNR by mal v súlade so stratégiou Komisie pre udržateľný rozvoj európskej akvakultúry, cieľmi politiky SRP a stratégiou Európa 2020 podporovať environmentálne, hospodársky a sociálne udržateľný rozvoj odvetvia akvakultúry. Akvakultúra prispieva k rastu a pracovným miestam v pobrežných a vidieckych regiónoch. (43) Preto je veľmi dôležité, aby bol EFNR dostupný pre podniky pôsobiace v oblasti akvakultúry, predovšetkým pre malé a stredné podniky, a aby prispel k pritiahnutiu nových podnikateľov do odvetvia akvakultúry. Na zvýšenie konkurencieschopnosti a hospodárskej výkonnosti činností súvisiacich s akvakultúrou je dôležité povzbudzovať inovácie a podnikanie. (44) EFNR by mal preto podporovať inovatívne činnosti a rozvoj podnikania, osobitne nepotravinársku akvakultúru a akvakultúru na otvorenom mori. (45) Nové formy príjmu v kombinácii s činnosťami akvakultúry už ukázali svoju pridanú hodnotu pre rozvoj podnikania. EFNR by preto mal podporovať tieto doplňujúce činnosti mimo akvakultúry, ako napríklad rybársky cestovný ruch, vzdelávacie alebo environmentálne činnosti. (46) Ďalšiu dôležitú formu zvýšenia príjmu podnikov z oblasti akvakultúry[12] predstavuje pridaná hodnota ich výrobkov prostredníctvom spracovania a predaja vlastnej výroby a zavedením nových druhov s dobrými trhovými vyhliadkami, čím sa diverzifikovala ich výroba. (47) Akvakultúra prispieva k rastu a pracovným miestam v pobrežných a vidieckych regiónoch. Preto je veľmi dôležité, aby bol EFNR dostupný pre podniky pôsobiace v oblasti akvakultúry, predovšetkým pre malé a stredné podniky, a aby prispel k pritiahnutiu nových podnikateľov do odvetvia akvakultúry. Na zvýšenie konkurencieschopnosti a hospodárskej výkonnosti činností akvakultúry je dôležité povzbudzovať inovácie a podnikanie. Na zvýšenie konkurencieschopnosti a hospodárskej výkonnosti činností akvakultúry sú dôležité aj investície do ľudského kapitálu. (48) EFNR by preto mal podporovať celoživotné vzdelávanie, vytváranie sietí stimulujúcich šírenie vedomostí a tiež to, aby poradenské služby pomohli zlepšiť celkovú výkonnosť a konkurencieschopnosť prevádzkovateľov. (49) Na presadenie environmentálne udržateľnej akvakultúry by EFNR mal podporovať činnosti akvakultúry, ktoré vo vysokej miere rešpektujú životné prostredie, prechod podnikov akvakultúry na ekologické riadenie, využívanie audítorských systémov a prechod na ekologickú akvakultúru. (50) EFNR by akvakultúru mal podporovať aj prostredníctvom zabezpečenia špeciálnych environmentálnych služieb. (51) Na zvýšenie konkurencieschopnosti a hospodárskej výkonnosti činností akvakultúry sú dôležité aj investície do ľudského kapitálu. EFNR by preto mal podporovať celoživotné vzdelávanie, spoluprácu stimulujúcu šírenie vedomostí, ako aj poradenské služby, ktoré pomáhajú zlepšovať celkovú výkonnosť a konkurencieschopnosť prevádzkovateľov. (52) EFNR by mal so zreteľom na riziko investícií do činností akvakultúry prispieť k istote podnikov poskytnutím prístupu k poisteniu, čo zabezpečí príjem výrobcov v prípade neobvyklých výrobných strát spôsobených najmä prírodnými katastrofami, nepriaznivými poveternostnými podmienkami, náhlymi zmenami kvality vody, chorobami alebo zamorením škodcami a zničením výrobných prevádzok. (53) EFNR by mal so zreteľom na význam ochrany spotrebiteľa zabezpečiť primeranú podporu pre hospodárov s cieľom zabrániť ohrozeniu zdravia verejnosti a zvierat a zmierniť toto ohrozenie, ktoré chov v rámci akvakultúry môže spôsobiť. (54) EFNR by mal so zreteľom na riziko investícií do činností akvakultúry prispieť k istote podnikov poskytnutím prístupu k poisteniu, čo zabezpečí príjem výrobcov v prípade neobvyklých výrobných strát spôsobených najmä prírodnými katastrofami, nepriaznivými poveternostnými podmienkami, náhlymi zmenami kvality vody, chorobami alebo zamorením škodcami a zničením výrobných prevádzok. (55) So zreteľom na skutočnosť, že prístup založený na spoločenstve dokázal v miestnom rozvoji počas dlhých rokov svoju užitočnosť pri podpore rozvoja rybolovných a vidieckych oblastí prostredníctvom plného zohľadnenia viacodvetvových potrieb vnútorného rozvoja, by podpora mala pokračovať a v budúcnosti by sa mala posilniť. (56) Miestny rozvoj vedený spoločenstvom by mal v rybolovných oblastiach povzbudzovať inovatívne prístupy na tvorbu rastu a pracovných miest predovšetkým zvýšením pridanej hodnoty výrobkov rybolovu a diverzifikáciou miestneho hospodárstva smerom k novým hospodárskym činnostiam vrátane činností, ktoré poskytuje tzv. modrý rast a širšie morské odvetvia. (57) Udržateľný rozvoj rybolovných oblastí by mal prispieť k dosiahnutiu cieľov stratégie EÚ 2020 podporovaním sociálneho začleňovania a znižovaním chudoby a k rozvoju inovácií na miestnej úrovni a aj k cieľom územnej súdržnosti, čo je hlavnou prioritou Lisabonskej zmluvy. (58) Miestny rozvoj vedený spoločenstvom by sa mal realizovať prístupom zdola nahor pomocou miestnych partnerstiev, ktoré by mali pozostávať zo zástupcov verejného sektora, súkromného sektora a občianskej spoločnosti a mali by náležite odrážať miestnu spoločnosť; tieto miestne subjekty sú najvhodnejšie na to, aby navrhli a začali plniť integrované viacodvetvové stratégie miestneho rozvoja s cieľom uspokojiť ich miestnych rybolovných oblastí; na zabezpečenie reprezentatívnosti miestnych akčných skupín je dôležité, aby žiadna záujmová skupina nemala v rozhodovacích orgánoch viac ako 49 % hlasovacích práv. (59) Spolupráca medzi miestnymi partnerstvami je dôležitým prvkom tohto prístupu. Spolupráca medzi týmito miestnymi partnerstvami je dôležitým nástrojom rozvoja, ktorý by EFNR mal poskytnúť k dispozícii. (60) Podpora pre rybolovné oblasti prostredníctvom fondu EFNR by sa mala zosúladiť s podporou miestneho rozvoja z ostatných fondov Únie a mala by pokrývať všetky aspekty vypracúvania a plnenia stratégií miestneho rozvoja a činností miestnych akčných skupín, ako aj náklady na oživenie miestnej oblasti a chodu miestneho partnerstva. (61) Na zabezpečenie životaschopnosti rybolovu a akvakultúry na veľmi konkurenčnom trhu je potrebné stanoviť ustanovenia, ktorými sa poskytne podpora vykonávaniu [nariadenia (EÚ) o spoločnej organizácií trhov s výrobkami rybolovu a akvakultúry][13] a podpora činnostiam predaja a spracovania, ktoré vykonávajú prevádzkovatelia na maximalizáciu hodnoty výrobkov rybárstva a akvakultúry. Osobitná pozornosť by sa mala venovať podpore činností, ktorými sa integrujú činnosti dodávateľského reťazca týkajúce sa výroby, spracovania a predaja. EFNR by mal na prispôsobenie sa novej politike zákazu odvrhovania úlovkov podporovať aj spracovanie nechcených úlovkov. (62) Mali by sa uprednostňovať organizácie výrobcov a združenia organizácií výrobcov formou poskytnutia podpory. Kompenzácia pre pomoc na skladovanie a pomoc pre výrobné a marketingové plány by sa mali postupne zrušiť, keďže význam tohto osobitného druhu podpory pominul s ohľadom na vyvíjajúcu sa štruktúru trhu Únie s týmto druhom výrobkov a na rastúci význam silných organizácií výrobcov. (63) EFNR by mal so zreteľom na zintenzívnenie hospodárskej súťaže, ktorej čelia malí pobrežní rybári, podporovať podnikateľské iniciatívy malých pobrežných rybárov, čo pridá hodnotu rybám, ktoré vylovia, predovšetkým tým, že vylovené ryby spracujú alebo ich priamo umiestnia na trh. (64) Rybolovné činnosti v najvzdialenejších regiónoch Európskej únie čelia problémom, najmä z dôvodu dodatočných nákladov na uvádzanie určitých výrobkov rybolovu na trh, ktorých príčinou sú predovšetkým nevýhody uznané v článku 349 Zmluvy o fungovaní Európskej únie. (65) Európska únia zaviedla na udržanie konkurencieschopnosti určitých výrobkov rybolovu z najvzdialenejších regiónov Európskej únie v porovnaní s konkurencieschopnosťou podobných výrobkov z iných regiónov Európskej únie v roku 1992 opatrenia na kompenzáciu súvisiacich dodatočných nákladov v rybárstve. Opatrenia platné na obdobie rokov 2007 – 2013 sú stanovené v nariadení Rady (ES) č. 791/2007[14]. Od 1. januára 2014 treba pokračovať v poskytovaní podpory na kompenzáciu dodatočných nákladov na uvádzanie určitých rybárskych výrobkov. (66) So zreteľom na rôzne podmienky pre uvádzanie na trh v dotknutých najvzdialenejších regiónoch, na výkyvy úlovkov a zásob a so zreteľom na požiadavky trhu by sa malo ponechať na príslušné členské štáty, aby určili, pre ktoré rybárske výrobky sa bude uznávať nárok na kompenzáciu, ich príslušné maximálne množstvá a výšku kompenzácie v rámci celkových pridelených prostriedkov na členský štát. (67) Členské štáty by mali mať oprávnenie v rámci celkových pridelených prostriedkov na členský štát diferencovať zoznam a množstvá príslušných rybárskych výrobkov a výšku kompenzácie. Mali by mať tiež právo pozmeniť svoje plány kompenzácií, ak to odôvodňujú meniace sa podmienky. (68) Členské štáty by mali výšku kompenzácie stanoviť na úrovni, ktorá umožní primeranú náhradu dodatočných nákladov vyplývajúcich zo špecifických znevýhodnení najvzdialenejších regiónov a predovšetkým nákladov na prepravu výrobkov na európsku pevninu. Na zabránenie príliš veľkej kompenzácii by suma mala zodpovedať dodatočným nákladom, ktoré pomoc nahrádza, a v žiadnom prípade by nemala presiahnuť 100 % nákladov na prepravu na európsku pevninu a súvisiacich nákladov. Na tento účel by sa malo zohľadniť aj to, že ostatné druhy verejných intervencií majú tiež vplyv na úroveň dodatočných nákladov. (69) Je mimoriadne dôležité, aby členské štáty a prevádzkovatelia mali vybavenie, ktoré im umožní vykonávať kontroly na vysokej úrovni, čo zaistí dodržiavanie pravidiel spoločnej rybárskej politiky, pričom sa musí zabezpečiť udržateľné využívanie živých vodných zdrojov; EFNR by preto mal podporovať členské štáty a prevádzkovateľov v súlade s nariadením Rady (ES)č. 1224/2009. Vytvorením kultúry dodržiavania pravidiel by táto podpora mala prispieť k udržateľnému rastu. (70) Podpora poskytnutá členským štátom na základe nariadenia (ES) č. 861/2006 na výdavky vzniknuté v súvislosti s vykonávaním systému kontroly Únie by mala pokračovať v rámci fondu EFNR v súlade s logikou jedného fondu. (71) V súlade s cieľmi politiky Únie v oblasti kontroly a presadzovania sa zdá byť vhodné, aby sa presne určil minimálny čas venovaný kontrole rybolovu, pokiaľ ide o využívanie hliadkových plavidiel, lietadiel a vrtuľníkov, aby sa mohol určiť základ pre podporu z fondu EFNR. (72) EFNR by mal so zreteľom na význam spolupráce medzi členskými štátmi v oblasti kontroly poskytnúť podporu na tento účel. (73) Mali by sa stanoviť ustanovenia o podpore pre zbieranie, riadenie a využívanie údajov súvisiacich s rybným hospodárstvom uvedených vo viacročnom programe Únie, predovšetkým na podporu národných programov a na riadenie a využívanie údajov na vedeckú analýzu a vykonávanie politiky SRP. Podpora poskytnutá členským štátom na základe nariadenia (ES) č. 861/2006 na výdavky vzniknuté v súvislosti so zbieraním, riadením a využívaním údajov týkajúcich sa rybolovu by v súlade logikou jedného fondu mala v rámci fondu EFNR pokračovať. (74) Takisto je potrebné podporiť spoluprácu medzi členskými štátmi a v prípade potreby aj s tretími krajinami, pokiaľ ide o zber údajov v jednom úmorí, a tiež s príslušnými medzinárodnými vedeckými orgánmi. (75) Cieľom politiky INP je podporovať udržateľné využívanie morí a oceánov a rozvíjať koordinované, koherentné a transparentné prijímanie rozhodnutí týkajúcich sa politík, ktoré majú vplyv na oceány, moria, ostrovy, pobrežné a najvzdialenejšie regióny a morské zóny, v súlade s oznámením Komisie s názvom Integrovaná námorná politika Európskej únie[15]. (76) Ako vyplýva z vyhlásení Rady, Európskeho parlamentu a Výboru regiónov na vykonávanie a ďalší rozvoj integrovanej námornej politiky Európskej únie je potrebné nepretržité financovanie[16]. (77) EFNR by mal podporovať presadzovanie integrovaného riadenia námorných záležitostí na všetkých úrovniach osobitne prostredníctvom výmen osvedčených postupov a ďalšieho vypracúvania a vykonávania stratégií námorných oblastí. Zámerom týchto stratégií je zriadenie integrovaného rámca na riešenie spoločných problémov európskych morských oblastí a posilnenie spolupráce medzi zainteresovanými stranami na maximálne využitie finančných nástrojov a fondov Únie a prispieť k hospodárskej, sociálnej a územnej súdržnosti Únie. (78) EFNR by mal podporovať aj ďalší rozvoj nástrojov určených na tvorbu synergií medzi iniciatívami prijatými v rôznych odvetviach a týkajúcich sa morí, oceánov a pobreží. To je prípad integrovaného námorného dohľadu, ktorého cieľom je zlepšiť informovanosť o stave námorných záležitostí prostredníctvom lepších a bezpečných výmen informácií medzi odvetviami. Operácie týkajúce sa námorného dohľadu, ktoré patria do pôsobnosti hlavy V Zmluvy o fungovaní Európskej únie, by sa však nemali financovať z fondu EFNR. (79) Vzájomné prepojenie určitých informačných systémov, ktoré prevádzkujú tieto odvetvia, by si mohlo vyžadovať premyslenú mobilizáciu vlastných mechanizmov financovania, ktoré by boli v súlade s ustanoveniami Zmluvy. Námorné priestorové plánovanie a integrované riadenie pobrežných zón sú nevyhnutné na udržateľný rozvoj morských oblastí a pobrežných regiónov a obidve podporujú ciele riadenia založeného na ekosystémoch a rozvoja spojení medzi súšou a morom. Tieto nástroje sú tiež dôležité na riadenie rôznych využití našich pobreží, morí a oceánov, aby bol možný ich udržateľný hospodársky rozvoj a aby bolo možné stimulovať cezhraničné investície, zatiaľ čo vykonávaním rámcovej smernice o morskej stratégii sa ďalej určia hranice udržateľnosti ľudských činností, ktoré majú vplyv na morské prostredie. Ďalej je potrebné zlepšiť poznatky o morskom svete a podnietiť inovácie tým, že sa umožní zber, bezplatná výmena, opätovné využitie a šírenie údajov týkajúcich sa stavu oceánov a morí. (80) EFNR by mal podporovať aj udržateľný hospodársky rast, zamestnanosť, inovácie a konkurencieschopnosť morských zón a pobrežných regiónov. Je mimoriadne dôležité určiť regulačné prekážky a nedostatky v zručnostiach, ktoré bránia rastu rozvíjajúcich sa a perspektívnych morských zón, a operácie zamerané na podporu investícií do technologických inovácií potrebných na zlepšenie obchodného potenciálu morských a námorných aplikácií. (81) EFNR by mal dopĺňať súčasné a budúce finančné nástroje poskytované Úniou a členskými štátmi na vnútroštátnej a regionálnej úrovni na podporu ochrany a udržateľného využitia oceánov, morí a pobreží a mal by byť s nimi v súlade, čím pomôže rozvíjať účinnejšiu spoluprácu medzi členskými štátmi a ich pobrežnými, ostrovnými a najvzdialenejšími regiónmi, pričom zohľadní priority a pokrok národných a miestnych projektov. Fond by sa mal koordinovať s ostatnými politikami Únie, ktoré môžu obsahovať námornú dimenziu, najmä s Európskym fondom regionálneho rozvoja, Kohéznym fondom a Európskym sociálnym fondom a tiež s programom Horizont 2020 pre výskum a energetickou politikou. (82) Únia zohráva v práci medzinárodných organizácií aktívnu úlohu, aby bolo možné dosiahnuť ciele politiky SRP na globálnej úrovni. Preto je nevyhnutné, aby Únia prispela k činnostiam takýchto organizácií, ktoré pomáhajú zabezpečiť ochranu a udržateľné využívanie zdrojov rybárstva na otvorenom mori a vo vodách tretích krajín. Podpora poskytovaná medzinárodným organizáciám na základe nariadenia (ES) č. 861/2006 by v súlade s logikou jedného fondu mala v rámci EFNR pokračovať. (83) Na zlepšenie riadenia v rámci politiky SRP a na zabezpečenie efektívneho fungovania poradných rád je dôležité, aby poradné rady trvalo dostávali dostatočné prostriedky, aby mohli v rámci politiky SRP účinne vykonávať svoju poradnú úlohu. V súlade s logikou jedného fondu by podpora poskytovaná poradným radám v rámci fondu EFNR mala nahradiť podporu poskytovanú regionálnym poradným radám na základe nariadenia (ES) č. 861/2006. (84) EFNR by mal prostredníctvom technickej pomoci poskytovať prípravnú, administratívnu a technickú podporu a podporu pre informačné opatrenia, tvorbu sietí, hodnotenia, audity, štúdie a výmeny skúseností s cieľom uľahčiť vykonávanie operačného programu a podporiť inovatívne prístupy a postupy pre jednoduché a transparentné vykonávanie. Technická pomoc by mala obsahovať aj zriadenie európskej siete rybárskych miestnych akčných skupín zameranej na budovanie kapacít, šírenie informácií, výmenu skúseností a podporu spolupráce medzi miestnymi partnerstvami. (85) Pokiaľ ide o všetky operácie financované podľa tohto nariadenia v rámci spoločného a priameho hospodárenia, je potrebné zabezpečiť ochranu finančných záujmov Únie riadnym uplatňovaním právnych predpisov týkajúcich sa ochrany týchto záujmov a zabezpečiť, aby členské štáty a Komisia vykonávali náležité kontroly. (86) [Nariadenie (EÚ) č. [...], ktorým sa stanovujú spoločné ustanovenia], a ustanovenia prijaté v súlade s ním by sa mali vzťahovať na ustanovenia tohto nariadenia, ktoré patria do spoločného hospodárenia. Najmä v [nariadení (EÚ) č. [...], ktorým sa stanovujú spoločné ustanovenia][17], sa nariaďujú ustanovenia týkajúce sa spoločného hospodárenia s finančnými prostriedkami Únie s členskými štátmi na základe zásad riadneho finančného hospodárenia, transparentnosti a nediskriminácie a ustanovenia o fungovaní akreditovaných orgánov, rozpočtových zásad, ustanovenia, ktoré by sa v rámci tohto nariadenia mali dodržiavať. (87) So zreteľom na špecifickosť fondu EFNHR, a predovšetkým na jeho veľkosť, typy financovaných operácií, silnú väzbu s politikou SRP a na ďalšie významné faktory, by sa však niektoré spoločné ustanovenia týkajúce sa spoločného hospodárenia v tomto nariadení mali upraviť, odobrať alebo doplniť. V prípadoch, keď si to vyžadujú ustanovenia [nariadenia (EÚ) č. [...], ktorým sa stanovujú spoločné ustanovenia], by EFNR mal byť dokončením a doplnením týchto spoločných ustanovení. (88) So zreteľom na význam zabezpečenia ochrany morských biologických zdrojov a ochrany zásob rýb pred nezákonným rybolovom a v súlade so závermi zelenej knihy o reforme spoločnej rybárskej politiky[18] by prevádzkovatelia, ktorí nedodržiavajú pravidlá politiky SRP a osobitne ohrozujú udržateľnosť dotknutých zásob, a preto predstavujú vážne ohrozenie udržateľného využívania živých morských biologických zdrojov obnovujúceho a udržujúceho populácie lovených druhov nad úrovňou, ktorá je schopná vyprodukovať maximálny udržateľný výnos, a najmä prevádzkovatelia, ktorí sa venujú nezákonnému, nenahlásenému a neregulovanému rybolovu, mali byť vylúčení z podpory z fondu EFNR. Financovanie Únie sa na žiadnom stupni, od výberu po vykonávanie operácie, nesmie použiť na oslabenie verejného záujmu ochrany morských biologických zdrojov, ktorý je vyjadrený v cieľoch nariadenia o SRP. (89) Členské štáty by mali prijať primerané opatrenia, aby sa zabezpečilo správne fungovanie systému riadenia a kontroly. Pre každý operačný program by sa na tento účel mal určiť riadiaci orgán, platobná agentúra a certifikačný orgán a mali by sa presne stanoviť ich povinnosti. Tieto povinnosti by sa mali týkať najmä riadneho finančného vykonávania, organizácie hodnotenia, certifikácie výdavkov, auditu a súladu s právom Únie. Mali by sa ustanoviť pravidelné stretnutia Komisie a dotknutých vnútroštátnych orgánov na účely monitorovania pomoci. Pokiaľ ide o riadenie a kontrolu, je potrebné ustanoviť, akým spôsobom členské štáty poskytnú záruku, že sa tieto systémy zavedú a že budú uspokojivo fungovať. S cieľom zabezpečiť plynulý prechod zo súčasného spôsobu riadenia a kontroly pre EFRH a podporiť harmonizáciu pravidiel pre fondy Európskej iniciatívy pre stabilitu by spôsoby riadenia a kontroly a mechanizmy finančného riadenia mali byť stanovené v [nariadení (EÚ) č. [...], ktorým sa stanovujú spoločné ustanovenia]. (8990) Finančné záujmy Európskej únie by mali byť v priebehu nákladového cyklu chránené pomocou primeraných opatrení vrátane predchádzania, odhaľovania a vyšetrovania nezrovnalostí, vymáhania stratených, chybne vyplatených alebo nesprávne použitých prostriedkov a v prípade potreby sankcií. (91) Sumy, ktoré členské štáty vymohli v dôsledku nezrovnalostí, by mali zostať k dispozícii pre operačné programy dotknutého členského štátu. Mal by sa vypracovať systém finančnej zodpovednosti členských štátov pre prípad, keď sa suma v prípade nezrovnalosti nevymohla v plnej výške, a Komisii by sa malo umožniť, aby chránila záujmy rozpočtu Únie odpočítaním z účtu daného členského štátu časti súm, ktoré sa stratili z dôvodu nezrovnalostí a ktoré sa nevymohli v primeranej lehote. (902) V záujme dobrého pracovného partnerstva a riadnej podpory pomoci Únie by sa mali zabezpečiť čo najširšie informácie a ich zverejňovanie. Orgány zodpovedné za riadenie pomoci by mali zodpovedať za tento aspekt a za informovanie Komisie o prijatých opatreniach. (93) Pravidlá a postupy, ktorými sa riadia viazané prostriedky a platby, by sa mali zjednodušiť, aby sa zabezpečila pravidelnosť toku hotovosti. Zálohová platba vo výške 4 % príspevku z fondu EFNR by mala pomôcť urýchliť vykonávanie operačného programu. (94) Na zabezpečenie riadneho hospodárenia so zdrojmi Únie by sa malo zlepšiť prognózovanie a realizácia výdavkov. Na tento účel by členské štáty mali pravidelne posielať Komisii svoje prognózy týkajúce sa využívania zdrojov Únie a akékoľvek zdržania finančnej realizácie by mali podnietiť spätné vyplatenie zálohových platieb a automatické zrušenie viazaných prostriedkov. (915) S cieľom uspokojiť osobitné potreby politiky SRP spomenuté v článkoch 50 a 51 [nariadenia o SRP] a prispieť k dodržiavaniu pravidiel SRP by sa mali stanoviť ďalšie ustanovenia k pravidlám o prerušení lehoty na platbu [nariadenia (EÚ) č. [...], ktorým sa stanovujú spoločné ustanovenia]. Ak členský štát alebo prevádzkovateľ nesplní svoje povinnosti, ktoré má v rámci SRP, alebo ak Komisia má dôkaz naznačujúci takéto nesplnenie, Komisia by mala mať ako preventívne opatrenie možnosť prerušiť platby. (926) Komisia by okrem možnosti prerušenia platieb mala mať možnosť pozastaviť platby spojené s nedodržaním pravidiel SRP v súlade s požiadavkami článkov 50 a 51 [nariadenia o SRP], aby sa zamedzilo zjavnému riziku, že sa uhradia neoprávnené výdavky. (97) Na nadviazanie finančného vzťahu medzi akreditovanými platobnými agentúrami a rozpočtom Únie je potrebné, aby Komisia vykonávala ročné zúčtovanie týchto agentúr. Rozhodnutie o zúčtovaní sa má týkať úplnosti, správnosti a pravdivosti účtov, ale nie súladu výdavkov s právnymi predpismi Únie. (938) Operačný program by sa mal monitorovať a hodnotiť, aby sa zlepšila jeho kvalita a vykázali jeho úspechy. Komisia by mala zriadiť rámec pre spoločné monitorovanie a hodnotenie, aby sa okrem iného zabezpečilo, že náležité údaje budú včas k dispozícii. V tejto súvislosti by sa mal určiť zoznam ukazovateľov a dosah politiky EFNR posúdený Komisiou vo vzťahu ku konkrétnym cieľom. (949) Zodpovednosť za monitorovanie programu by mali niesť spoločne riadiaci orgán a monitorovací výbor, ktoré boli vytvorené na tento účel. Na tento účel by sa mali určiť ich príslušné zodpovednosti. Monitorovanie programu by malo obsahovať vypracovanie výročnej správy o vykonávaní, ktorá sa bude zasielať Komisii. (95100) Na posilnenie dostupnosti a transparentnosti informácií o možnostiach financovania a projektových príjemcoch, mala by byť v každom členskom štáte k dispozícii samostatná webová stránka alebo webový portál s informáciami o operačnom programe vrátane zoznamu operácií, ktoré sa podporujú v rámci jednotlivých operačných programov. Tieto informácie by mali všeobecnej verejnosti a predovšetkým daňovým poplatníkom Únie poskytnúť rozumnú, presvedčivú a konkrétnu predstavu o tom, ako sa míňajú finančné prostriedky Únie v rámci fondu EFNR. Zverejňovanie náležitých údajov by okrem toho malo slúžiť na ďalšiu propagáciu možnosti požiadať o financovanie z prostriedkov Únie. So zreteľom na úplné dodržiavanie základného práva na ochranu údajov a v súlade s rozsudkom Súdneho dvora v spojených veciach Schecke[19] by sa však nemalo vyžadovať zverejňovanie mien fyzických osôb. (96101) Na pridanie, zmenenie a doplnenie určitých menej podstatných prvkov tohto nariadenia by sa mala Komisii udeliť delegovaná právomoc na prijímanie aktov v súlade s článkom 290 Zmluvy v súvislosti s kódexom správania o určovaní prípadov nedodržiavania pravidiel SRP, ktoré by mohli viesť k neprípustnosti žiadosti, a časového harmonogramu žiadosti, aby sa primeraným spôsobom zabezpečili podmienky ex ante, o identifikácii oprávnených investícií na palube s cieľom zabrániť investíciám, ktoré by mohli viesť k zvýšeniu rybolovnej kapacity plavidla, o spôsobe výpočtu čistého príjmu v prípade ekologických inovácií, o určovaní oprávnených operácií a nákladov spojených s ochranou a obnovou morských chránených oblastí, o určovaní oprávnených nákladov v investíciách v oblasti akvakultúry na otvorenom mori a nepotravinárskej akvakultúry, o určovaní obsahu akčného plánu pre stratégie miestneho rozvoja, o určovaní oprávnených nákladov v rámci prípravnej podpory pre stratégie miestneho rozvoja, o definícii oprávnených nákladov v rámci prevádzkových nákladov a nákladov na oživenie pre stratégie miestneho rozvoja, o záväzkoch platobných agentúr, o určovaní úloh certifikačných orgánov, o objasnení postupov pre kontrolný záznam, o objasnení záväzkov členských štátov v prípade vymáhania neoprávnených platieb, o určovaní prípadov nedodržiavania SRP, ktoré by mohli viesť k pozastaveniu platieb, o vypracovaní kritérií a metodológie, ktoré sa použijú v prípade paušálnych alebo extrapolovaných finančných opráv, a o zozname príslušných prípadov nedodržania pravidiel SRP, ktoré môžu viesť k uplatneniu finančných opráv, a o obsahu a zriadení systému monitorovania a hodnotenia. (97102) Komisia by pri príprave a navrhovaní delegovaných aktov mala zabezpečiť súbežné, včasné a náležité postúpenie príslušných dokumentov Európskemu parlamentu a Rade. (98103) Komisia by mala mať oprávnenie prijímať prostredníctvom vykonávacích aktov rozhodnutia o ročnom rozčlenení pridelených prostriedkov, rozhodnutia schvaľujúce operačné programy, ich zmeny a doplnenia, rozhodnutia o priorite Únie v politike kontroly a presadzovania, rozhodnutia schvaľujúce ročné pracovné plány pre zber údajov, rozhodnutia určujúce dôkazy o nedodržaní pravidiel SRP vedúce k možným prerušeniam lehoty na platbu, rozhodnutia o nedodržaní pravidiel SRP vedúce k pozastaveniu platieb, rozhodnutia o pozastavení platieb a o zrušení pozastavenia platieb a rozhodnutia o finančných opravách a rozhodnutie o zúčtovaní. (99104) Na zabezpečenie jednotných podmienok vykonávania tohto nariadenia by sa Komisii mali udeliť vykonávacie právomoci týkajúce sa formátu operačného programu, postupov na prijatie operačného programu, postupov týkajúcich sa prijatia ročného pracovného plánu pre zber údajov, konkrétneho uplatnenia percentuálneho bodu výšky pomoci uvedenej v prílohe I, časovej lehoty na zaslanie priebežného vyhlásenia o výdavkoch, pravidiel o povinnostiach platobných agentúr v súvislosti s riadením a kontrolou, osobitných úloh certifikačných orgánov, pravidiel účinného riadenia a kontroly, pravidiel na určenie platieb, ktoré sa majú pozastaviť, postupov na prerušenie lehoty na platbu alebo na pozastavenie platieb, postupov na ďalšie kontroly na mieste zo strany Komisie, formátu výročných správ o vykonávaní, prvkov, ktoré sa majú zahrnúť do hodnotení ex ante a ex post, a vypracovania technických prvkov propagačných opatrení. Tieto právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie[20]. (100105) So zreteľom na procesnú povahu ustanovení, ktoré má Komisia prijať vykonávacími aktmi článku 24, článku 98, článku 10320 a článku 12043, by sa pri prijímaní týchto aktov mal používať konzultačný postup. (101106) S cieľom umožniť bezproblémový prechod zo systému zriadeného nariadením (ES) č. 1198/2006 na systém zriadený týmto nariadením by sa právomoc na prijímanie aktov v súlade s článkom 290 Zmluvy v súvislosti so stanovením prechodných ustanovení mala delegovať na Komisiu. (102107) Nový režim podpory ustanovený týmto nariadením nahrádza systém podpory zriadený nariadením (ES) č. 1198/2006, nariadenie (ES) č. 861/2006, nariadenie Európskeho parlamentu a Rady, ktorým sa zriaďuje program na podporu ďalšieho rozvoja integrovanej námornej politiky, nariadenie (ES) č. 1290/2005 o záručnom fonde, nariadenie (ES) č. 791/2007 a článok 103 nariadenia (ES) č. 1224/2009. Z tohto dôvodu sa tieto nariadenia a ustanovenia od 1. januára 2014 zrušujú. PRIJALI TOTO NARIADENIE: HLAVA I CIELE KAPITOLA I Rozsah pôsobnosti a vymedzenie pojmov Článok 1 Predmet Týmto nariadením sa vymedzujú finančné opatrenia Únie na vykonávanie: a) spoločnej rybárskej politiky (SRP), b) príslušných opatrení týkajúcich sa morského práva, c) udržateľného rozvoja rybárskych oblastí a vnútrozemského rybolovu, d) a integrovanej námornej politiky (INP). Článok 2 Územná pôsobnosť Toto nariadenie sa vzťahuje na operácie, ktoré sa vykonávajú na území Únie, pokiaľ nie je v tomto nariadení stanovené inak. Článok 3 Vymedzenie pojmov 1. Na účely tohto nariadenia a bez toho, aby bol dotknutý odsek 2, uplatňuje sa vymedzenie pojmov uvedené v článku 5 [nariadenia o spoločnej rybárskej politike][21], článku 5 [nariadenia o spoločnej organizácii trhov s výrobkami rybolovu a akvakultúry] a článku 4 nariadenia Rady (ES) č. 1224/2009 a článku 2 [nariadenia, ktorým sa stanovujú spoločné ustanovenia][22]. 2. Na účely tohto nariadenia sa uplatňujú tieto vymedzenia pojmov: (1) „spoločné prostredie na výmenu informácií (CISE – Common Information Sharing Environment)“ je sieť decentralizovaných systémov vytvorená na výmenu informácií medzi používateľmi z rôznych odvetví s cieľom zlepšiť situačnú informovanosť o činnostiach na mori; (2) „medzisektorové operácie“ sú iniciatívy, ktoré vzájomne prospievajú rôznym odvetviam a/alebo sektorovým politikám, ako sa uvádza v Zmluve o fungovaní Európskej únie, a ktoré nie je možné v plnej miere dosiahnuť prostredníctvom opatrení zahrnutých v rámci príslušných oblastí politiky; (3) „systém elektronického zaznamenávania a podávania správ“ (ERS) je systém na elektronické zaznamenávanie a podávanie správ o údajoch uvedených v článkoch 15, 24 a 63 nariadenia Rady (ES) č. 1224/2009; (4) „Európska námorná monitorovacia a dátová sieť“ je sieť, ktorá spája národné námorné monitorovacie a dátové programy do spoločného a dostupného európskeho zdroja; (5) „rybolovná oblasť“ je oblasť s pobrežím mora alebo jazera, alebo rybníkov, alebo ústia rieky a s významnou úrovňou zamestnanosti v odvetví rybolovu alebo akvakultúry, a ktorú tak označuje členský štát; (6) „rybár“ je osoba, ktorá sa venuje profesionálnemu rybolovu, ako ho uznáva členský štát, na palube funkčného rybárskeho plavidla alebo ktorá sa venuje profesionálnemu výlovu morských organizmov, ako ho uznáva členský štát, bez plavidla; (7) „integrovaná námorná politika“ (INP) je politika Únie, ktorej cieľom je rozvíjať koordinované a jednotné rozhodovanie na maximalizáciu udržateľného rozvoja, hospodárskeho rastu a sociálnej súdržnosti členských štátov, predovšetkým pobrežných, ostrovných a najvzdialenejších regiónov v Únii, a morské odvetvia, a to prostredníctvom jednotných politík týkajúcich sa námorných záležitostí a náležitej medzinárodnej spolupráce; (8) „integrovaný námorný dohľad“ je iniciatíva EÚ zameraná na zlepšenie účinnosti a efektívnosti činností dohľadu na európskych moriach prostredníctvom cezhraničnej a medzisektorovej výmeny informácií a spolupráce; (9) „nezrovnalosť“ je nezrovnalosť definovaná v článku 1 ods. 2 nariadenia Rady (ES, Euratom) č. 2988/95; (10) „vnútrozemský rybolov“ je rybolov, ktorý z komerčných dôvodov vykonávajú plavidlá výhradne vo vnútrozemských vodách alebo iné zariadenia používané na rybolov na ľade; (11) „integrovaný manažment pobrežnej zóny“ sú stratégie a opatrenia definované v odporúčaní Európskeho parlamentu a Rady (2002/413/ES) z 30. mája 2002 o vykonávaní integrovaného manažmentu pobrežnej zóny v Európe[23]; (12) „integrované riadenie námorných záležitostí“ je koordinované riadenie všetkých sektorových politík EÚ, ktoré sa týkajú oceánov, morí a pobrežných regiónov; (13) „morské regióny“ sú geografické oblasti uvedené v prílohe I k rozhodnutiu Rady 2004/585/ES a oblasti stanovené regionálnymi organizáciami pre riadenie rybárstva; (14) „námorné priestorové plánovanie“ je proces, prostredníctvom ktorého verejné orgány analyzujú a prideľujú priestorové a časové rozloženie ľudských činností v morských oblastiach na dosiahnutie ekologických, hospodárskych a sociálnych cieľov; (15) „opatrenie“ je súbor operácií; (16) „verejné výdavky“ sú akýkoľvek príspevok na financovanie operácií, ktorý pochádza z rozpočtu členského štátu alebo z rozpočtu regionálnych alebo miestnych orgánov alebo Európskej únie alebo akékoľvek podobné výdavky. Za verejný príspevok sa považuje akýkoľvek príspevok na financovanie operácií, ktorý pochádza z rozpočtu verejnoprávnych orgánov alebo združení jedného alebo viacerých regionálnych alebo miestnych orgánov alebo verejnoprávnych orgánov podľa smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby; (17) „stratégia morských oblastí“ je štruktúrovaný rámec na spoluprácu týkajúcu sa danej zemepisnej oblasti, ktorý vytvorili európske inštitúcie, členské štáty, ich regióny a v prípade potreby tretie krajiny, ktoré majú spoločnú morskú oblasť; v stratégii sa zohľadňujú geografické, klimatické, hospodárske a politické osobitosti úmoria; (18) „maloobjemový pobrežný rybolov“ je rybolov uskutočňovaný rybárskymi plavidlami celkovej dĺžky menej ako 12 metrov, ktoré nepoužívajú vlečný výstroj, ako je uvedené v tabuľke 3 prílohy I k nariadeniu Komisie (ES) č. 26/2004 z 30. decembra 2003 o registri rybárskej flotily Spoločenstva[24]; (19) „plavidlá plaviace sa výhradne vo vnútrozemský vodách“ sú plavidlá, ktoré sa venujú komerčnému rybolovu vo vnútrozemských vodách a nie sú evidované v registri rybárskej flotily EÚ. HLAVA II VŠEOBECNÝ RÁMEC KAPITOLA I Zriadenie a ciele Európskeho fondu pre námorníctvo a rybárstvo Článok 4 Zriadenie Týmto sa zriaďuje Európsky fond pre námorníctvo a rybárstvo (EFNR). Článok 5 Ciele EFNR prispieva k týmto cieľom: a) podpora udržateľného a konkurencieschopného rybárstva a akvakultúry; b) podpora rozvoja a vykonávania integrovanej námornej politiky Únie spôsobom, ktorý dopĺňa politiku súdržnosti a spoločnú politiku rybárstva; c) podpora vyváženého a inkluzívneho územného rozvoja rybolovných oblastí; d) podpora vykonávania SRP. Článok 6 Priority Únie Dosiahnutie cieľov fondu EFNR má prispieť k stratégii Európa 2020 na zabezpečenie inteligentného, udržateľného a inkluzívneho rastu. Tento cieľ sa dosiahne prostredníctvom týchto šiestich priorít Únie, ktoré vyjadrujú príslušné tematické ciele spoločného strategického rámca (ďalej len „SSR“): (1) Zvýšenie zamestnanosti a územnej súdržnosti prostredníctvom týchto cieľov: a) podpora hospodárskeho rastu, sociálneho začlenenia, tvorby pracovných miest a podpora pracovnej mobility v pobrežných a vnútrozemských spoločenstvách závislých od rybolovu a akvakultúry; b) rozšírenie rybolovných činností do ostatných odvetví námorného hospodárstva a rast námorného hospodárstva vrátane zmiernenia zmeny klímy. (2) Rozvoj inovatívneho, konkurencieschopného rybárstva založeného na znalostiach prostredníctvom zamerania sa na tieto oblasti: a) podpora pre inovácie a výmenu znalostí; b) zlepšenie konkurencieschopnosti a životaschopnosti rybolovu, predovšetkým malej pobrežnej flotily, a zlepšenie bezpečnostných alebo pracovných podmienok; c) rozvoj nových odborných zručností a celoživotné vzdelávanie; d) lepšia organizácia trhu s rybárskymi výrobkami. (3) Rozvoj inovatívnej, konkurencieschopnej akvakultúry založenej na poznatkoch prostredníctvom zamerania sa na tieto oblasti: a) podpora pre inovácie a výmenu znalostí; b) zlepšenie konkurencieschopnosti a životaschopnosti podnikov pôsobiacich v oblasti akvakultúry, predovšetkým malých a stredných podnikov; c) rozvoj nových odborných zručností a celoživotné vzdelávanie; d) lepšia organizácia trhu s výrobkami akvakultúry. (4) Podpora udržateľného rybolovu, ktorý účinne využíva zdroje, prostredníctvom zamerania sa na tieto oblasti: a) zníženie vplyvu rybárstva na morské prostredie; b) ochrana a obnova morskej biodiverzity a ekosystémov vrátane služieb, ktoré poskytujú. (5) Podpora udržateľnej akvakultúry, ktorá účinne využíva zdroje, prostredníctvom zamerania sa na tieto oblasti: a) posilnenie ekosystémov súvisiacich s akvakultúrou a podpora akvakultúry, ktorá účinne využíva zdroje; b) podpora akvakultúry s vysokou úrovňou ochrany životného prostredia, zdravia zvierat, dobrých životných podmienok zvierat, verejného zdravia a verejnej bezpečnosti. (6) Podpora vykonávania SRP prostredníctvom: a) ponuky vedeckých poznatkov a zberu údajov; b) podpory pre kontrolu a presadzovanie, zlepšenie inštitucionálnej kapacity a efektívnu verejnú správu. KAPITOLA II Spoločné a priame hospodárenie Článok 7 Spoločné a priame hospodárenie 1. Opatrenia hlavy V a technická pomoc v rámci článku 92 sa financujú z fondu EFNR v súlade so zásadou spoločného hospodárenia členských štátov a Únie a podľa spoločných pravidiel uvedených v [nariadení (EÚ) č. [...], ktorým sa stanovujú spoločné ustanovenia][25]. 2. Opatrenia hlavy VI s výnimkou technickej pomoci v rámci článku 92 sa financujú z fondu EFNR v súlade so zásadou priameho hospodárenia. KAPITOLA III Všeobecné zásady pomoci v rámci spoločného hospodárenia Článok 8 Štátna pomoc 1. Bez toho, aby bol dotknutý odsek 2 tohto článku, na pomoc poskytovanú členskými štátmi v prospech podnikov v rybárstve a akvakultúry sa vzťahujú články 107, 108 a 109 Zmluvy. 2. Články 107, 108 a 109 Zmluvy sa však nevzťahujú na platby vykonané členskými štátmi podľa tohto nariadenia a v súlade s ním v rozsahu pôsobnosti článku 42 Zmluvy. 3. Na vnútroštátne ustanovenia, ktorými sa zriaďuje financovanie z verejných prostriedkov prekračujúce ustanovenia tohto nariadenia o finančných príspevkoch, ustanovené v odseku 2, sa ako na celok vzťahuje odsek 1. Článok 9 Partnerstvo Odchylne od článku 5 ods. 4 [nariadenia (EÚ) č. [...], ktorým sa stanovujú spoločné ustanovenia], sa Komisia aspoň dvakrát počas programovacieho obdobia poradí s organizáciami, ktoré zastupujú partnerov na úrovni Únie, o plnení podpory z fondu EFNR. Článok 10 Koordinácia Popri zásadách predložených v článku 4 [nariadenia (EÚ) č. [...], ktorým sa stanovujú spoločné ustanovenia,] Komisia a členské štáty zabezpečia zladenie a komplementárnosť podpory z fondu EFNR s podporou z ďalších politických a finančných nástrojov Únie vrátane nariadenia (ES) č. , [ktorým sa zriaďuje rámcový program pre ochranu životného prostredia a zmenu klímy (rámcový program LIFE)][26], a pomoci v rámci vonkajšej činnosti Únie. Zosúladenie pomoci z fondu ERNRH s pomocou z rámcového programu LIFE+ sa dosiahne predovšetkým prostredníctvom podpory financovania činností, ktoré dopĺňajú integrované projekty financované v rámci rámcového programu LIFE+, a podpory využívania riešení, metód a prístupov uznávaných v rámci rámcového programu LIFE+. Článok 11 Podmienky ex ante Podmienky ex ante uvedené v prílohe III k tomuto nariadeniu sa vzťahujú na EFNR. KAPITOLA IV Prípustnosť žiadostí a neoprávnené operácie Článok 12 Prístupnosť žiadostí 1. Žiadosti o podporu z fondu EFNR predložené týmito prevádzkovateľmi sú na určené časové obdobie neprípustné: a) prevádzkovatelia, ktorí sa dopustili závažného porušenia predpisov v zmysle článku 42 nariadenia (ES) č. 1005/2008 alebo článku 90 ods. 1 nariadenia (ES) č. 1224/2009; b) prevádzkovatelia, ktorí sa zúčastňujú na prevádzkovaní, riadení alebo vlastníctve rybárskych plavidiel evidovaných v zozname Únie plavidiel vykonávajúcich nezákonný, nenahlásený a neregulovaný rybolov, ako sa uvádza v článku 40 ods. 3 nariadenia (ES) č. 1005/2008; c) prevádzkovatelia, ktorí sa dopustili iných prípadov nedodržania pravidiel SRP, ktoré vážne ohrozujú udržateľnosť dotknutých zásob; 2. Žiadosti predložené prevádzkovateľmi, ktorí sa dopustili nezrovnalosti v súvislosti s Európskym fondom pre rybárstvo (EFR) alebo fondom EFNR, nebudú prípustné počas určeného časového obdobia. 3. Komisia má právomoc prijímať delegovaný akt v súlade s článkom 12750 v súvislosti s: a) určením časového obdobia uvedeného v odsekoch 1 a 2, ktoré má byť úmerné závažnosti alebo opakovaniu porušenia alebo nedodržania pravidiel; b) príslušnými dátumami začiatku alebo konca obdobia uvedeného v odseku 1; c) určením iných prípadov nedodržania pravidiel SRP uvedených v odseku 1 písm. c), ktoré vážne ohrozujú udržateľnosť dotknutých zásob. 4. Členské štáty od prevádzkovateľov predkladajúcich žiadosť v rámci EFNR požadujú, aby poskytli podpísané vyhlásenie riadiacemu orgánu, v ktorom potvrdia, že dodržiavajú kritériá uvedené v odseku 1 a že sa nedopustili nezrovnalosti v rámci fondov EFR alebo EFNR, ako je uvedené v odseku 2. Členské štáty pred schválením operácie overia pravdivosť tohto vyhlásenia. 5. Komisia má právomoc prijímať delegované akty v súlade s článkom 12750 o delegovaní, pokiaľ ide o zriadenie systému na výmenu informácií o nedodržiavaní pravidiel medzi členskými štátmi. Článok 13 Neoprávnené operácie stavba nových rybárskych plavidiel, vyradenie alebo dovoz rybárskych plavidiel; (c) dočasné zastavenie rybolovných činností; (d) experimentálny rybolov; a) prevod vlastníctva podniku; b) stavba nových rybárskych plavidiel, vyradenie alebo dovoz rybárskych plavidiel; c) dočasné zastavenie rybolovných činností; d) experimentálny rybolov; e) prevod vlastníctva podniku; f) priame opätovné zarybňovanie, pokiaľ sa s ním výslovne nepočíta ako s ochranným opatrením v právnom akte Únie alebo pokiaľ nejde o experimentálne zarybňovanie. HLAVA III FINANČNÝ RÁMEC Článok 14 Plnenie rozpočtu 1. Rozpočet únie vyčlenený na EFNR v súlade s hlavou V sa plní v rámci spoločného hospodárenia podľa článku 4 [nariadenia (EÚ) č. [...], ktorým sa stanovujú spoločné ustanovenia]. 2. Rozpočet Únie vyčlenený na EFNR v súlade s hlavou VI plní priamo Komisia v súlade s článkom 55 ods. 1 písm. a) [nového nariadenia o rozpočtových pravidlách]. 3. Komisia zruší všetky rozpočtové záväzky alebo ich časť v rámci priameho hospodárenia v súlade s [novým nariadením o rozpočtových pravidlách] a v súlade s článkom 12447 tohto nariadenia. 4. Zásada riadneho finančného riadenia sa uplatňuje v súlade s článkom 27 a s článkom 50 [nového nariadenia o rozpočtových pravidlách]. Článok 15 Rozpočtové prostriedky v rámci spoločného hospodárenia 1. Prostriedky, ktoré sú k dispozícii na prideľovanie z fondu EFNR na obdobie rokov 2014 až 2020 v rámci spoločného hospodárenia, sú vo výške 5 520 000 000 EUR v súčasných cenách v súlade s ročným rozpisom stanoveným v prílohe II. 2. Na udržateľný rozvoj rybárstva, akvakultúry a rybolovných oblastí podľa kapitol I, II a III hlavy V sa vyčlení 4 535 000 000 EUR z prostriedkov uvedených v odseku 1. 3. Na kontrolné opatrenia a na opatrenia na presadzovanie uvedené v článku 78 sa vyčlení 477 000 000 EUR z prostriedkov uvedených v odseku 1. 4. Na opatrenia na zber údajov uvedené v článku 79 sa vyčlení 358 000 000 EUR z prostriedkov uvedených v odseku 1. 5. Prostriedky vyčlenené na kompenzáciu pre najvzdialenejšie regióny podľa kapitoly V hlavy V nemôžu za jeden rok presiahnuť sumu: – 4 300 000 EUR pre Azory a Madeiru; – 5 800 000 EUR pre Kanárske ostrovy; – 4 900 000 EUR pre Francúzsku Guyanu a Réunion. 6. Na pomoc na skladovanie uvedenú v článku 72 od roku 2014 do roku 2018 vrátane sa vyčlení 45 000 000 EUR z prostriedkov uvedených v odseku 1. Článok 16 Rozpočtové prostriedky v rámci priameho hospodárenia Suma vo výške 1 047 000 000 EUR fondu EFNR sa vyčlení na opatrenia priameho hospodárenia uvedené v kapitolách I a II hlavy VI. Táto suma obsahuje technickú pomoc podľa článku 91. Článok 17 Rozdeľovanie finančných prostriedkov pre spoločné hospodárenie 1. Prostriedky, ktoré sú k dispozícii na prideľovanie členskými štátmi, uvedené v článku 15 ods. 2 až 6 na obdobie rokov 2014 až 2020, ako je uvedené v tabuľke v prílohe II, sa určujú na základe týchto objektívnych kritérií: a) Pokiaľ ide o hlavu V: i) úroveň zamestnanosti v rybárstve a akvakultúry; ii) úroveň výroby v rybárstve a akvakultúry; a iii) podiel maloobjemovej pobrežnej rybárskej flotily v rybárskej flotile. b) Pokiaľ ide o článok 78 a článok 79: i) rozsah kontrolných úloh príslušného členského štátu, ktorý sa odhadne na základe veľkosti vnútroštátnej rybárskej flotily, množstva vykládok a hodnoty dovozu z tretích krajín, ii) dostupné kontrolné zdroje v porovnaní s rozsahom kontrolných úloh členského štátu, pričom sa dostupné prostriedky odhadnú na základe počtu kontrol vykonaných na mori a počtu inšpekcií vykládok, iii) rozsah úloh zberu údajov zberu údajov príslušného členského štátu, ktorý sa odhadne na základe veľkosti vnútroštátnej rybárskej flotily, množstva vykládok, objemu vedeckých monitorovacích činností na mori a počtu prieskumov, na ktorých sa členský štát zúčastňuje, a iv) dostupné zdroje pre zber údajov v porovnaní s rozsahom úloh zberu údajov členského štátu, pričom dostupné prostriedky sa určia podľa počtu pozorovateľov na mori a objemu ľudských zdrojov a technických prostriedkov potrebných na vykonávanie národného programu odoberania vzoriek pre zber údajov. c) Pokiaľ ide o všetky opatrenia, predchádzajúce prostriedky pridelené podľa nariadenia Rady (ES) č. 1198/2006 a predchádzajúcu spotrebu podľa nariadenia Rady (ES) č. 861/2006. 2. Komisia prostredníctvom vykonávacích aktov prijíma rozhodnutia, ktorými určí ročné rozčlenenie celkových prostriedkov podľa členských štátov. HLAVA IV PROGRAMOVANIE KAPITOLA I Programovanie opatrení financovaných v rámci spoločného hospodárenia Článok 18 Vypracovanie operačných programov 1. Každý členský štát vypracuje jednotný operačný program na vykonávanie priorít Únie, ktoré sa budú spolufinancovať z fondu EFNR. 2. Členský štát vytvorí operačný program na základe úzkej spolupráce s partnermi uvedenými v článku 5 [nariadenia (EÚ) č. [...], ktorým sa stanovujú spoločné ustanovenia]. Konzultácie s partnermi o prípravných dokumentoch sa zorganizujú tak, aby partneri mohli preskúmať tieto dokumenty. 3. Pokiaľ ide o časť operačného programu uvedenú v článku 20 ods. 1 písm. n), Komisia najneskôr do 31. mája 2013 prostredníctvom vykonávacieho aktu prijme priority Únie pre politiku presadzovania a kontroly. 4. Časť operačného programu uvedenú v článku 20 ods. 1 písm. o), ktorý sa týka časti viacročného programu uvedeného v článku 37 ods. 5 [nariadenia o spoločnej rybárskej politike] na rok 2014, sa musí predložiť najneskôr do 31. októbra 2013. Článok 19 Hlavné zásady operačného programu Členské štáty pri príprave operačného programu zohľadnia tieto hlavné zásady: a) začlenenie náležitých kombinácií opatrení pre každú prioritu Únie, ktoré logicky vychádzajú z hodnotenia ex ante a z analýzy silných a slabých stránok, príležitostí a hrozieb (Strengths, Weaknesses, Opportunities and Threats – ďalej len „SWOT“); b) začlenenie náležitého prístupu k inováciám, zmierneniu zmeny klímy a prispôsobeniu sa zmene klímy do programu; c) naplánovanie vhodných opatrení na zjednodušenie a umožnenie vykonávania programu; d) v prípade potreby súlad opatrení v rámci priorít Únie pre EFNR uvedených v článku 6 ods. 3 a 5 tohto nariadenia s viacročným národným strategickým plánom pre akvakultúru uvedeným v článku 43 [nariadenia o spoločnej rybárskej politike]. Článok 20 Obsah operačného programu 1. Okrem prvkov uvedených v článku 24 [nariadenia (EÚ) č. [...], ktorým sa stanovujú spoločné ustanovenia], musí operačný program obsahovať: a) hodnotenie ex ante uvedené v článku 48 [nariadenia (EÚ) č. [...], ktorým sa stanovujú spoločné ustanovenia]; b) analýzu situácie metódou SWOT a identifikáciu potrieb, ktoré je potrebné riešiť v geografickej oblasti krytej programom; Štruktúra analýzy musí vychádzať z priorít Únie. Špecifické potreby týkajúce sa zmiernenia zmeny klímy a jej prispôsobeniu sa a podpory inovácií sa hodnotia podľa priorít Únie s cieľom určiť náležité reakcie v týchto dvoch oblastiach sa na úrovni jednotlivých priorít; syntéza stavu oblastí politík oprávnených na podporu z hľadiska silných a slabých stránok; c) preukázanie náležitého prístupu integrovaného do programu smerom k inováciám, životnému prostrediu vrátane osobitných potrieb lokalít sústavy Natura 2000 a k zmierneniu zmeny klímy a prispôsobeniu sa jej; d) v prípade potreby hodnotenie podmienok ex ante a činnosti uvedené v článku 17 ods. 4 [nariadenia (EÚ) č. [...], ktorým sa stanovujú spoločné ustanovenia,] a medzníky stanovené na účel článku 19 [nariadenia (EÚ) č. [...], ktorým sa stanovujú spoločné ustanovenia]; e) zoznam vybraných opatrení usporiadaných podľa priorít Únie; f) opis výberových kritérií pre projekty; g) opis výberových kritérií pre stratégie miestneho rozvoja v zmysle kapitoly III hlavy V; h) jasné označenie operácií v zmysle kapitoly III hlavy V, ktoré sa môžu vykonávať kolektívne, a preto môžu získať vyššiu pomoc podľa článku 95 ods. 3; i) analýza potrieb týkajúcich sa požiadaviek na monitorovanie a hodnotenie a plán hodnotenia uvedený v článku 49 [nariadenia EÚ, ktorým sa stanovujú spoločné ustanovenia]. Členské štáty zabezpečia dostatočné zdroje a činnosti zamerané na budovanie kapacít s cieľom uspokojiť identifikované potreby; j) vytvorí sa finančný plán, pričom sa musia zohľadniť články 18 a 20 [nariadenia (EÚ) č. [...], ktorým sa stanovujú spoločné ustanovenia], ktorý bude v súlade s rozhodnutím Komisie uvedeným v článku 17 ods. 3 obsahovať: i) tabuľku, v ktorej sa uvedie celkový príspevok z fondu EFNR plánovaný na každý rok; ii) tabuľku, v ktorej sa uvedú príslušné zdroje fondu EFNR a podiel spolufinancovania pre ciele podľa priorít Únie v článku 6 a pre technickú pomoc. V tejto tabuľke sa v prípade potreby osobitne označia zdroje EFNR a podiely spolufinancovania, ktoré sa uplatňujú odchylne od všeobecného pravidla článku 94 ods. 1 pre podporu uvedenú v článku 72, článku 73, článku 78 ods. 2 písm. a) až d) a f) až j), v článku 78 ods. 2 písm. e) a článku 79. k) informácie o komplementárnosti s opatreniami financovanými z ostatných fondov spoločného strategického rámca alebo z rámcového programu LIFE; l) vykonávacie opatrenia programu vrátane: i) určenia všetkých orgánov uvedených v článku 107 113 [nariadenia (EÚ) č. [...], ktorým sa stanovujú spoločné ustanovenia], zo strany členských štátov a pre informáciu súhrnný opis štruktúrysystému riadenia a kontroly; ii) opisu postupov monitorovania a hodnotenia, ako aj zloženia monitorovacieho výboru; iii) ustanovení, ktorými sa zabezpečí propagácia programu v súlade s článkom 12043. m) určenie partnerov podľa článku 5 [nariadenia (EÚ) č. [...], ktorým sa stanovujú spoločné ustanovenia], a výsledky konzultácie s partnermi; n) na účely lepšieho dodržiavania prostredníctvom kontroly uvedenej v článku 6 ods. 6 a v súlade s článkom 18 ods. 3: i) zoznam orgánov vykonávajúcich systém kontrol, inšpekcií a presadzovania a stručný opis ich ľudských a finančných zdrojov, ktoré sú k dispozícii na kontrolu, inšpekcie a presadzovanie v oblasti rybárstva, ich vybavenie, ktoré je k dispozícii na kontrolu, inšpekcie a presadzovanie v oblasti rybárstva, predovšetkým počet plavidiel, lietadiel a helikoptér; ii) celkové ciele kontrolných opatrení, ktoré sa majú vykonať, pomocou využitia spoločných ukazovateľov, ktoré sa určia v súlade s článkom 11033; iii) konkrétne ciele, ktoré sa majú dosiahnuť v súlade s prioritami Únie v článku 6, a podrobný rozpis toho, koľko položiek v rámci každej kategórie výdavkov sa nakúpi počas celého programového obdobia; o) Na účely cieľa týkajúceho sa zberu údajov pre udržateľné rybárstvo uvedené v článku 6 ods. 6 a v článku 18 ods. 4 a v súlade s viacročným programom Únie uvedeným v článku 37 ods. 5 [nariadenia o spoločnej rybárskej politike]: i) opis činností zbierania údajov, ktoré sa majú vykonať, aby bolo možné vykonať tieto hodnotenia: – hodnotenie odvetvia rybolovu (biologické, hospodárske a transverzálne premenné, ako aj výskumné prieskumy na mori); – hodnotenie hospodárskej situácie odvetvia akvakultúry a spracovateľského priemyslu; – hodnotenie vplyvu odvetvia rybolovu na ekosystém. ii) opis metód uchovávania údajov, riadenia údajov a využívania údajov; iii) preukázanie schopnosti na dosiahnutie riadneho finančného a administratívneho riadenia požiadaviek týkajúcich sa zbieraných údajov. Túto časť operačného programu dopĺňa článok 23. 2. Operačný program má obsahovať metódy na výpočet zjednodušených nákladov uvedených v článku 57 [nariadenia (EÚ) č. [...], ktorým sa stanovujú spoločné ustanovenia], dodatočných nákladov alebo straty príjmu v súlade s článkom 97103, alebo metóda na výpočet kompenzácie podľa relevantných kritérií určených pre každú činnosť vykonávanú na základe článku 38 ods. 1. 3. Operačný program má okrem toho obsahovať opis osobitných činností na podporu rovnakých príležitostí a na zabránenie akejkoľvek diskriminácii založenej na pohlaví, rasovom alebo etnickom pôvode, náboženskom vyznaní alebo viere, telesnom postihnutí, veku alebo sexuálnej orientácii vrátane opatrení na zabezpečenie integrácie rodového hľadiska na úrovni operačného programu a na úrovni operácie. 4. Komisia prostredníctvom vykonávacích aktov stanoví pravidlá na predloženie prvkov opísaných v odsekoch 1, 2 a 3. Tieto vykonávacie akty sa prijmú v súlade s konzultačným postupom uvedeným v článku 12851 ods. 2. Článok 21 Schválenie operačného programu 1. Komisia okrem ustanovení článku 25 [nariadenia (EÚ) č. [...], ktorým sa stanovujú spoločné ustanovenia,] posúdi súlad operačných programov s týmto nariadením a ich skutočný príspevok k prioritám Únie uvedeným v článku 6, pričom vezme do úvahy hodnotenie ex ante. 2. Komisia prostredníctvom vykonávacieho aktu schváli operačný program. Článok 22 Zmena operačného programu 1. Komisia prostredníctvom vykonávacích aktov schváli zmenu a doplnenie operačného programu. 2. Na to, aby bolo možné prispôsobiť sa vyvíjajúcim sa potrebám kontrolných činností, sa časť operačného programu uvedená v článku 20 ods. 1 písm. n) môže meniť a dopĺňať každé dva roky, prvýkrát s účinnosťou od 1. januára 2015. Komisia na tento účel prostredníctvom vykonávacieho aktu prijme rozhodnutie, v ktorom podrobne opíše zmeny priorít Únie v oblasti politiky presadzovania a kontroly uvedenej v článku 18 ods. 3 a príslušné oprávnené operácie, ktoré sa majú uprednostniť. Členské štáty zohľadnia nové priority stanovené v rozhodnutí spomenutom v druhom pododseku tohto odseku a Komisii do 31. októbra roku, ktorý predchádza roku príslušného plnenia, predložia zmeny a doplnenia operačného programu. 3. V súlade so zásadou proporcionality sa na zmeny a doplnenia programov uvedené v odseku 2 bude môcť využiť zjednodušený postup prijatý v súlade s článkom 24. Článok 23 Ročný pracovný plán na zber údajov 1. Na účely uplatňovania článku 20 ods. 1 písm. o) členské štáty do 31. októbra každého roku predložia Komisii ročný pracovný plán. Ročné pracovné plány majú obsahovať opis postupov a metód, ktoré sa použijú na zber a analýzu údajov, a odhadne sa ich správnosť a presnosť. 2. Členské štáty predkladajú jednotlivé ročné pracovné plány elektronickou formou. 3. Komisia prostredníctvom vykonávacieho aktu schváli ročný pracovný plán na každý rok do 31. decembra každého roku. 4. Prvý ročný pracovný plán má obsahovať činnosti na rok 2014 a Komisii sa musí predložiť najneskôr do 31. októbra 2013. Článok 24 Pravidlá týkajúce sa postupov a časových harmonogramov 1. Komisia môže prostredníctvom vykonávacích aktov prijať pravidlá týkajúce sa postupov, formátu a časových harmonogramov pre: – schvaľovanie operačných programov; – predloženie a schvaľovanie pozmeňujúcich a doplňujúcich návrhov k operačným programom vrátane nadobudnutia ich účinnosti a frekvencie predkladania počas programovacieho obdobia; – predkladanie a schvaľovanie pozmeňujúcich a doplňujúcich návrhov uvedených v odseku 2 článku 22; – predkladanie ročných pracovných plánov na zber údajov. Postupy a časové harmonogramy sa zjednodušia v prípade zmien operačných programov týkajúcich sa: a) presunu prostriedkov medzi prioritami Únie; b) zavedenia alebo zrušenia opatrení alebo typov operácií; c) zmien opisu opatrení vrátane zmien podmienok oprávnenosti; d) zmeny a doplnenia uvedené v článku 22 ods. 2 a ďalšie zmeny a doplnenia programu časti uvedenej v článku 20 ods. 1 písm. n). Zmeny uvedené v písm. a) a b) nesmú presiahnuť 5 % sumy vyčlenenej na priority Únie a 10 % sumy vyčlenenej na každé opatrenie, aby bolo možné využiť tento zjednodušený postup. 2. Tieto vykonávacie akty sa prijmú v súlade s konzultačným postupom uvedeným v článku 12851 ods. 2. KAPITOLA II Programovanie opatrení financovaných v rámci priameho hospodárenia Článok 25 Ročný pracovný program 1. Na vykonávanie kapitol I a II hlavy VI a článku 92 Komisia prostredníctvom vykonávacích aktov prijme ročný pracovný program v súlade s cieľmi stanovenými v týchto kapitolách. Tieto vykonávacie akty sa prijmú v súlade s postupom preskúmania uvedeným v článku 12851 ods. 3. 2. Ročným pracovným programom sa stanovia sledované ciele, očakávané výsledky, spôsob vykonávania a jeho celková suma. Musí obsahovať aj opis činností, ktoré sa majú financovať, uvedenie sumy pridelenej jednotlivým činnostiam, indikatívny časový harmonogram vykonávania a informácie o ich vykonávaní. Pre granty obsahuje priority, hlavné hodnotiace kritériá a maximálny podiel spolufinancovania. HLAVA V OPATRENIA FINANCOVANÉ V RÁMCI SPOLOČNÉHO HOSPODÁRENIA KAPITOLA I Udržateľný rozvoj rybárstva Článok 26 Osobitné ciele Podpora v rámci tejto kapitoly má prispievať k dosiahnutiu priorít Únie určených v článku 6 ods. 2 a 4. Článok 27 Všeobecné podmienky 1. Majiteľ rybárskeho plavidla, ktorému sa poskytne podpora podľa článku 32 ods. 1 písm. b), článku 36, článku 39 ods. 1 písm. a) alebo 40 ods. 2 tohto nariadenia, nesmie presunúť predmetné plavidlo do tretej krajiny mimo Únie počas najmenej piatich rokov odo dňa, keď došlo k uskutočneniu platby na účet príjemcu. 2. Prevádzkové náklady nie sú oprávnené, pokiaľ sa v tejto kapitole výslovne neuvádza inak. Článok 28 Inovácie 1. S cieľom podnietiť inovácie v oblasti rybárstva sa podpora v rámci fondu EFNR môže vzťahovať na projekty zameriavajúce sa na vývoj a zavádzanie nových alebo výrazne vylepšených výrobkov v porovnaní so súčasným stavom technológií, nových alebo vylepšených procesov a nových alebo vylepšených systémov riadenia a organizačných systémov 2. Operácie financované na základe tohto článku sa vykonávajú v spolupráci s vedeckým alebo technickým orgánom uznaným členským štátom, ktorý overuje výsledky týchto operácií. 3. Členské štáty výsledky operácií financovaných na základe tohto článku náležite propagujú podľa článku 12043. Článok 29 Poradenské služby 1. EFNR môže s cieľom zlepšiť celkovú výkonnosť a konkurencieschopnosť prevádzkovateľov podporovať: a) štúdie uskutočniteľnosti, v ktorých sa posúdi realizovateľnosť projektov, ktoré sú potenciálne oprávnené na podporu na základe tejto kapitoly; b) poskytovanie odborného poradenstva v oblasti obchodných a marketingových stratégií. 2. Vypracovanie štúdií uskutočniteľnosti a poskytovanie poradenských služieb spomínaných v odseku 1 písm. a) a b) majú na starosti schválené vedecké a technické orgány s požadovanými poradenskými právomocami, ako ich uznávajú vnútroštátne predpisy jednotlivých členských štátov. 3. Podpora uvedená v odseku 1 sa poskytne prevádzkovateľom alebo organizáciám združujúcim rybárov, ktoré sú uznané príslušným členským štátom, a ktoré zadali vypracovanie štúdie uskutočniteľnosti podľa odseku 1. 4. Členské štáty zabezpečia, aby operácie financované podľa tohto článku boli vybrané prostredníctvom zrýchleného postupu. 5. Podpora uvedená v odseku 1 má formu jednorazových platieb neprevyšujúcich sumu 3 000 EUR. Predmetné obmedzenie sa nevzťahuje na prípady, ak je príjemcom organizácia združujúca rybárov. Článok 30 Partnerstvá medzi vedeckými a rybárskymi subjektmi 1. S cieľom podporiť výmenu poznatkov medzi vedeckými a rybárskymi subjektmi sa z fondu EFNR môže podporovať: a) vytvorenie siete pozostávajúcej z jedného alebo viacerých nezávislých vedeckých orgánov a rybárov alebo jednej alebo viacerých organizácií združujúcich rybárov; b) činnosti vykonávané touto sieťou, ako je uvedené v písmene a). 2. Medzi činnosti uvedené v odseku 1 písm. b) môže patriť zber údajov, vypracúvanie štúdií, šírenie poznatkov a osvedčených postupov. 3. Podpora uvedená v odseku 1 môže byť poskytnutá verejnoprávnym orgánom, rybárom, organizáciám združujúcim rybárov a mimovládnym organizáciám, ktoré sú uznané príslušným členským štátom, alebo miestny rybolovným akčným skupinám v zmysle článku 62. Článok 31 Podpora ľudského kapitálu a sociálneho dialógu 1. EFNR môže na účely podpory ľudského kapitálu a sociálneho dialógu podporovať: a) celoživotné vzdelávanie, šírenie vedeckých poznatkov a inovatívnych postupov a na získavanie nových odborných zručností predovšetkým v oblasti udržateľného riadenia morských ekosystémov, činností v námornom odvetví, inovácií a podnikania; b) vytváranie sietí a výmenu skúseností a osvedčených postupov medzi zúčastnenými stranami vrátane organizácií podporujúcich rovnosť príležitostí žien a mužov; c) podpora sociálneho dialógu na vnútroštátnej, regionálnej alebo miestnej úrovni, na ktorom sa zúčastňujú rybári alebo iné dotknuté zúčastnené strany. 2. Podpora uvedená v odseku 1 môže byť poskytnutá aj manželským partnerom samostatne zárobkovo činných rybárov alebo životným partnerom samostatne zárobkovo činných rybárov (v rozsahu platných vnútroštátnych právnych predpisov), ktorí nie sú ich zamestnancami ani obchodnými partnermi, a ktorí sa zvyčajne (v súlade s platnými vnútroštátnymi právnymi predpismi) podieľajú na činnosti samostatne zárobkovo činných rybárov alebo vykonávajú pomocné úlohy. Článok 32 Uľahčenie diverzifikácie a tvorby pracovných miest 1. S cieľom uľahčiť diverzifikáciu a tvorbu pracovných miest sa z fondu EFNR môže podporovať: a) začatie podnikania, ktoré nesúvisí s rybolovom; b) prispôsobenie plavidiel používaných v rámci maloobjemového pobrežného rybolovu tak, aby sa dali využiť činnosti, ktoré nesúvisia s rybolovom. 2. Podpora podľa odseku 1 písm. a) sa poskytne rybárom, ktorí: a) predložia podnikateľský plán zameraný na rozvoj nových činností; b) majú dostatočné odborné zručnosti, ktoré možno získať prostredníctvom činností financovaných podľa článku 31 ods. 1 písm. a). 3. Podporu podľa odseku 1 písm. b) možno poskytnúť drobným pobrežným rybárom, ktorí vlastnia rybárske plavidlo zaregistrované v rámci Únie ako aktívne a ktorí vykonávali činnosti na mori najmenej 60 dní v priebehu dvoch rokov predchádzajúcich dňu predloženia žiadosti o poskytnutie podpory. Natrvalo sa odníme licencia na rybolov pridružená k danému rybárskemu plavidlu. 4. Príjemcovia podpory uvedenej v odseku 1 sa nesmú zapájať do profesionálneho rybolovu v priebehu najmenej piatich rokov nasledujúcich po prijatí poslednej platby podpory. 5. Oprávnené náklady v rámci podpory podľa odseku 1 písm. b) sa obmedzujú na náklady na úpravu plavidla, pričom daná úprava sa vykonáva s cieľom umožniť zmenu účelu jeho využívania. 6. Výška finančnej pomoci poskytnutej podľa odseku 1 písm. a) nesmie presiahnuť 50 % rozpočtových nákladov predpokladaných v podnikateľskom pláne pre jednotlivé činnosti, a zároveň nesmie prekročiť sumu 50 000 EUR na každú operáciu. Článok 33 Zdravie a bezpečnosť na palube 1. S cieľom zlepšiť pracovné podmienky rybárov na palube sa z fondu EFNR môžu podporovať investície na palube alebo do jednotlivých zariadení, pokiaľ tieto investície presahujú normy požadované podľa vnútroštátnych právnych predpisov alebo právnych predpisov Európskej únie. 2. Podpora sa poskytuje rybárom alebo majiteľom rybárskych plavidiel. 3. Pokiaľ sa daná operácia týka investície do plavidla, počas predmetného programovacieho obdobia sa podpora poskytne na dané rybárske plavidlo najviac raz. Pokiaľ sa daná operácia týka investície do jednotlivých zariadení, počas predmetného programovacieho obdobia sa podpora poskytne danému príjemcovi najviac raz. 4. Komisia má právomoc prijať delegované akty podľa článku 12750 s cieľom identifikovať typy oprávnených činností podľa odseku 1. Článok 34 Podpora systému prevoditeľných rybolovných povolení v rámci SRP 1. S cieľom zaviesť alebo upraviť systémy prevoditeľných rybolovných povolení podľa článku 27 [nariadenia o SRP] sa z fondu EFNR môžu podporovať: a) návrh a vývoj technických a administratívnych prostriedkov potrebných na vytvorenie alebo fungovanie systému prevoditeľných rybolovných povolení; b) zapojenie jednotlivých zúčastnených strán do návrhu a prípravy systémov prevoditeľných rybolovných povolení; c) monitorovanie a vyhodnocovanie systémov prevoditeľných rybolovných povolení; d) správu systémov prevoditeľných rybolovných povolení. 2. Podpora podľa odseku 1 písm. a), b) a c) sa poskytuje výlučne verejným orgánom. Podpora podľa odseku 1 písm. d) tohto článku sa poskytuje verejným orgánom, právnickým alebo fyzickým osobám alebo uznaným organizáciám výrobcov zapojených do spoločného riadenia spojených prevoditeľných rybolovných povolení v súlade s článkom 28 ods. 4 nariadenia o spoločnej rybárskej politike. Článok 35 Podpora vykonávania opatrení na ochranu v rámci SRP 1. S cieľom zabezpečiť účinné vykonávanie opatrení na ochranu podľa článkov 17 a 21 [nariadenia o spoločnej rybárskej politike] sa z fondu EFNR môže podporovať: a) návrh a vývoj technických a administratívnych prostriedkov potrebných na uplatnenie ochranných opatrení v zmysle článkov 17 a 21 [nariadenia o spoločnej rybárskej politike]; b) zapojenie jednotlivých zúčastnených strán do návrhu a vykonávania ochranných opatrení v zmysle článkov 17 a 21 [nariadenia o spoločnej rybárskej politike]. 2. Podpora uvedená v odseku 1 sa poskytuje výlučne verejným orgánom. Článok 36 Obmedzovanie vplyvu rybolovu na morské prostredie 1. S cieľom obmedziť vplyv rybolovu na morské prostredie, podporiť odstránenie odvrhovania úlovkov a uľahčiť presun k využívaniu živých morských biologických zdrojov obnovujúcemu a udržujúcemu populácie zbieraných druhov na úrovni, ktorá je schopná produkovať maximálny udržateľný výnos, sa z fondu EFNR môžu podporovať investície do zariadení, ktoré: a) zlepšujú rybolovné vybavenie z hľadiska selektívnosti vo vzťahu k veľkosti rýb i vo vzťahu k jednotlivým druhom rýb; b) znižujú nežiaduce úlovky komerčných zásob rýb alebo iné vedľajšie úlovky; c) obmedzujú fyzické a biologické účinky rybolovu na ekosystém alebo na morské dno. 2 obmedzujú fyzické a biologické účinky rybolovu na ekosystém alebo na morské dno. Počas predmetného programovacieho obdobia sa podpora poskytne na určitý typ zariadenia v danom rybárskom plavidle Únie najviac jedenkrát. 3. Podpora sa poskytne len v prípade, že sa vybavenie alebo iné zariadenia podľa odseku 1 vyznačujú preukázateľne lepšou selektívnosťou vo vzťahu k veľkosti rýb alebo preukázateľne nižším dosahom na druhy rýb, ktoré nie sú cieľové druhy, ako štandardné vybavenie alebo iné zariadenia povolené právnymi predpismi Únie alebo príslušnými vnútroštátnymi právnymi predpismi členských štátov, ktoré boli prijaté v kontexte regionalizácie, ako je uvedené [v nariadení o SRP]. 4. Podpora sa poskytne: a) vlastníkom rybárskych plavidiel zaregistrovaných v rámci Únie ako aktívne plavidlá, ktorí lovili ryby na mori najmenej 60 dní v priebehu dvoch rokov predchádzajúcich dňu predloženia žiadosti o poskytnutie podpory; b) rybárom, ktorí vlastnia nahrádzané vybavenie a ktorí pracovali na palube rybárskeho plavidla zaregistrovaného v rámci Únie najmenej 60 dní v priebehu dvoch rokov predchádzajúcich dňu predloženia žiadosti o poskytnutie podpory; c) organizáciám združujúcim rybárov, ktoré sú uznané príslušným členským štátom. Článok 37 Inovácie spojené s ochranou morských biologických zdrojov 1. S cieľom prispieť k zabráneniu odvrhovania úlovkov a vedľajších úlovkov a uľahčiť presun k využívaniu živých morských biologických zdrojov obnovujúcemu a udržujúcemu populácie zbieraných druhov na úrovni, ktorá je schopná produkovať maximálny udržateľný výnos sa z fondu EFNR môžu podporovať projekty zamerané na vývoj alebo zavádzanie do praxe nových technických alebo organizačných poznatkov, prostredníctvom ktorých možno znížiť účinky rybolovných činností na životné prostredie alebo docieliť udržateľné využívanie morských biologických zdrojov. 2. Operácie financované v rámci tohto článku sa musia vykonávať v spolupráci s vedeckým alebo technickým orgánom uznaným vnútroštátnymi právnymi predpismi jednotlivých členských štátov, ktorý potvrdí výsledky týchto operácií. 3. Výsledky operácií financovaných podľa tohto článku musia členské štáty primerane zverejniť podľa článku 12043. 4. Rybárske plavidlá zapojené do projektov financovaných v rámci tohto článku nemôžu presiahnuť 5 % plavidiel národnej flotily príslušnej krajiny, resp. 5 % tonáže národnej flotily príslušnej krajiny (zohľadňuje sa tonáž brutto) podľa výpočtu v čase predloženia žiadosti. 5. Činnosti súvisiace so skúšaním nového vybavenia alebo nových postupov sa vykonajú v rámci možností rybolovu určených pre príslušný členský štát. 6. Čisté príjmy, ktoré vytvorí rybárske plavidlo zapojením sa do operácie, sa odrátajú od oprávnených výdavkov na danú operáciu. 7. Komisia má právomoc prijať delegovaný právny akt podľa článku 12750 s cieľom podrobnejšie vymedziť spôsob výpočtu čistého príjmu spomínaného v odseku 6, pre ktorý je potrebné určiť náležitý časový rámec. Článok 38 Ochrana a obnova morskej biodiverzity a ekosystémov pri udržateľnom rybolove 1. S cieľom podnietiť zapojenie rybárov do ochrany a obnovy morskej biodiverzity a ekosystémov vrátane služieb, ktoré poskytujú, pri udržateľnom rybolove sa z fondu EFNR môžu financovať tieto operácie: a) zber odpadu z mora, napríklad odstránenie nepoužívanej rybárskej výbavy a odpadkov znečisťujúcich more; b) výstavba alebo inštalácia statických alebo pohyblivých technických prostriedkov, ktorých účelom je chrániť a zveľaďovať morskú faunu a flóru; c) príspevok k l